бюджет | Xushnudbek.uz\n12.11.2015\tФикр билдиринг\n2015 йил 11 ноябрь куни Ўзбекистон Республикаси Олий Мажлиси Қонунчилик палатасининг навбатдаги мажлиси бўлиб ўтди. Унда депутатлар Ўзбекистон Республикасининг 2016 йилги – Давлат бюджети ва давлат мақсадли жамғармалари бюджетлари, шунингдек, солиқ ва бюджет сиёсатининг асосий йўналишлари лойиҳаларини кўриб чиқдилар. Бу ҳақида, Ўзбекистон Республикаси Олий Мажлиси Қонунчилик палатасининг ахборот хизмати хабар бермоқда. Мажлисда ушбу масала юзасидан Ўзбекистон Республикаси Бош вазирининг биринчи ўринбосари – молия вазири Р.Азимов ҳамда Қонунчилик палатасининг Бюджет ва иқтисодий ислоҳотлар қўмитаси раиси А.Шодмонов маъруза қилдилар. Депутатлар келгуси йилга ...\tБатафсил »\nБюджет ташкилотлари фойдаланувидаги бинолар, транспортларнинг неча йилда эскиришини белгиловчи низом қабул қилинди\n25.12.2013\tФикр билдиринг\nЎзбекистон Республикасининг «Бухгалтерия ҳисоби тўғрисида»ги Қонунига мувофиқ Молия вазирлиги, Иқтисодиёт вазирлиги ва Давлат архитектура ва қурилиш қўмитасининг қўшма қарорига асосан томонидан “Бюджет ташкилотларининг асосий воситаларининг эскиришини аниқлаш ва бухгалтерия ҳисобида акс эттириш тартиби тўғрисидаги низом” қабул қилинди. Мазкур низом 2013 йил 29 ноябрда қабул қилинган бўлса, 19 декабрь куни Адлия вазирлиги томонидан тегишли тартибда рўйхатдан ўтказилди. Мазкур Низом бюджет ташкилотларининг асосий воситаларининг эскиришини аниқлаш ва бухгалтерия ҳисобида акс эттириш тартибини белгилаб беради. Унга кўра, Бюджет ташкилотлари асосий воситаларининг эскириши йиллик ...\tБатафсил »\nЖорий йилда Ўзбекистонда 970 мингдан ортиқ иш ўринлари яратилди\nЎзбекистонда жорий йил давомида 970 мингдан ортиқ иш ўрни яратилган. Бу ҳақида Ўзбекистон Республикаси Президенти Ислом Каримов 2013 йил 6 декабрь куни пойтахтимиздаги «Ўзбекистон» Халқаро анжуманлар саройида Ўзбекистон Конституциясининг 21 йиллигига бағишланган тантанали йиғилишда сўзлаган маърузасида таъкидлаб ўтди. Президентимиз аҳоли бандлигини таъминлаш биз учун долзарб аҳамиятга эга эканлигига алоҳида урғу бериб, жорий йилда 970 мингдан ортиқ иш ўрни яратилганини, уларнинг 60 фоизи эса қишлоқ ҳудудларида ташкил этилганини маълум қилди. “Энг муҳими, касб-ҳунар коллежларини битирган 500 мингдан зиёд йигит-қизларимизни ишга жойлаштирганимизнинг ...\tБатафсил »


Тожикистон пойтахтида Чағониён тумани пайдо бўлиши кутилмоқда\n20:44 / 26.08.2020\nТожикистон пойтахти Душанбе шаҳрида янги туман ташкил этилиши мумкин. Унга Чағониён деб ном бериш таклиф этилмоқда.\nОхирги йилларда Душанбе шаҳрининг аҳолиси сезиларли кўпайиб, унинг майдони кенгайиб бораётгани сабабли яқин келажакда Душанбе шаҳрининг маъмурий-ҳудудий бўлинишида ўзгаришлар бўлиши ва унинг харитасида янги туман пайдо бўлиши мумкин.\nДушанбеда чоп этиладиган «Садои Мардум» газетасининг иқтисодиёт бўлими раҳбари Сайфиддин Суннати йирик туман ҳисобланган Ибн Сино туманини иккига бўлиш ва пойтахтда яна битта янги туман ташкил этиш таклифини илгари сурди. Суннатига кўра янги туманга Чағониён номини бериш лозим.\nСуннати ўз таклифини ўрта асрларнинг бошларида ҳозирги Ўзбекистоннинг Сурхондарё вилояти ва Тожикистоннинг Душанбе шаҳри жойлашган Ҳисор водийсида Чағониён давлати бўлганлиги билан асослайди. Турли вақтларда у баъзан мустақил давлат бўлган, баъзида Кушонлар, Эфталитлар, Сосонийлар каби империялар таркибига кирган.\n«Агар биз янги туманга Чағониён номини берсак, тарихий адолатни тиклаймиз», дейди Сайфиддин Суннати ўз мақоласида.\nДушанбе шаҳар маъмуриятининг таъкидлашича, пойтахтда янги маъмурий бўлинма тузиш масаласи кўтарилмаган. Аммо ҳозирда Душанбе шаҳри атрофида жойлашган Рўдаки туманидан янги ҳудудларни қабул қилиш ва пойтахт ҳисобига ўтказиш жараёни давом этмоқда.\n2020 йилнинг биринчи ярмида Душанбе шаҳар кенгаши, унинг раиси Рустам Имомали томонидан пойтахтнинг янги чегараларини белгилаш тўғрисидаги қарорини маъқуллади. Ушбу қарорга биноан, Душанбе шаҳрининг ҳудуди 7,66 гектарга кенгайтирилиб, жами 20,32 минг гектарга етказилади.\nДушанбе шаҳрининг бош режасига кўра, пойтахт ҳудуди 2040 йилга келиб 25 минг гектарга, 2040 йилдан кейин эса 30 минг гектарга етказилади. Тахминларга кўра, бу вақтда Душанбе аҳолиси 1,5 миллионга етиши мумкин.\nТожикистон пойтахти Душанбе шаҳри собиқ иттифоқ республикалари пойтахтлари орасида аҳоли сони бўйича 12-ўринда туради. Фақат Кишинёв, Бишкек ва Таллин шаҳарлари аҳоли сони бўйича Душанбедан ортда қолмоқда.\n19:34 / 12.02.2021\nТожикистон ўтган йили табиий офатлардан 5,2 млн доллар зарар кўрди\n20:52 / 01.02.2021\nТожикистонда 2020 йилги ўлимлар сони аввалги йилдагидан қарийб 9 мингтага кўпроқ бўлди\n09:09 / 01.02.2021\nЎзбекистон - Тожикистон давлат чегарасини демаркация қилиш бўйича музокаралар бўлиб ўтди\n15:53 / 26.01.2021\nТожикистон президенти мамлакатда коронавирус устидан ғалаба қозонилганлигини эълон қилди


Ҳукмий оятлар тафсири бўйича муҳим манба\nМуқаддас Ислом дини шариатининг асл моҳиятини кенгроқ тушунтириш ҳамда ўтмишдаги мужтаҳид имомлар томонидан амалга оширилган улкан ишлардан келажак авлодни бохабар қилишда бугунги кунга қадар кўплаб уламоларимиз беқиёс хизматларини тақдим қилганлар. Ана шундай хизматлардан бири имом Аҳмад ибн Абу Саъид ал-ҳанафийнинг “Тафсирот Аҳмадийя” асаридир.\nУшбу асардаги “Аҳмадия” сўзи муаллифнинг исми Аҳмад бўлгани билан боғлиқ. асарларни муаллиф исми ёки нисбатига қўшиб номлаш ҳолатларини кўплаб муътабар манбаларда ҳам учратиш мумкин. Буюк ватандошларимизнинг “Сулосиёт ал-Бухорий”, “Илал ат-Термизий”, “Мақомот аз-Замахшарий” каби асарлари ҳам шу тариқа номланган.\nТафсирот Аҳмадийя – муаллифи Аҳмад ибн Абу Саъид ибн Абдуллоҳ ал-Ҳанафий Шайх Жийван ва Мулло Жийван лақаблари билан танилган бўлиб, ҳижрий 1047 йили Ҳиндистонда таваллуд топган. маълумотларга кўра Мулла Жийван ёшлигидан ўзгача истеъдод соҳиби бўлган. Айниқса, унинг ёдлаб қолиш қобилияти билан тенгдошларидан ажралиб турган. Етти ёшида Қуръони каримни тўлиқ ёд олган. Дарслик китобларни мутолаа қилиш жараёнида берилган топшириқларга бир мата оҳиста назар ташлаш биланоқ тўлиқ ўзлаштирган. Ҳажми катта бўлган қасидаларни ҳам бир марта эшитиб, ёддан қайта айтиб бера олган. Фиқҳ, усул, ҳадис фанлари бўйича етук илмга эришган. Ҳанафий мазҳаби фиқҳи бўйича фатво бериш даражасига эга бўлган. Замонасидаги кўплаб толиби илмлар унинг илмий фаолиятидан манфаат олишган.\nМулла Жийваннинг илмий фаолияти ҳам серқирра бўлган. Айниқса, унинг қаламига мансуб бўлган “Нурул анвор фи шарҳ ал-манор” асари Ҳанафий мазҳабидаги усулул-фиқҳ фанига оид машҳур асар бўлиб, буюк аждодимиз Имом Абул Баракот Насафийнинг “Манорул анвор” номли рисоласига шарҳ ҳисобланади.\nШунингдек, олим шерият майдонида ҳам самарали ижод қилган. Унинг беш минг байтдан иборат шеърий тўплами – девони ҳозиргача сақланиб қолган.\nУмрини китоб таълиф қилиш ва кўплаб толиби илмларга дарс беришга бағишлаган Мулла Жийван 1130 ҳижрий (мелодий 1718) йили Деҳлида вафот этган.\nУнинг “Тафсирот Аҳмадийя” асари асосан ҳукмий оятлар тафсирига бағишланган. Муаллиф тафсирга киришиш асносида муқаддима билан сўз бошлайди. Ҳамду санодан сўнг, диний илмлар орасида Қуръон илми асосий негиз эканини таъкидлаб ўтади. Уламоларнинг Қуръони каримни ўрганишга қаратган улкан эътиборлари натижасида қироат, сарф (морфология), наҳв (синтаксис), балоғат, фасоҳат, калом, фиқҳ ва усулул фиқҳ каби фанлар қаторида тафсир илми ҳам мукаммал фан сифатида шаклланганлигига эътибор қаратади. Буни ёрқин мисоли сифатида Қуръони карим қамраган илмлардан иқтибослар келтириб, тафсир илмини ҳам инсонларга етказишда муҳим ўрин тутишига ишора қилади. Шудан келиб чиққан ҳолда тафсир илми қамраган йўналишлар – қиссалар тарихи, ваъда ва ваъидлар мавзуси, мавъиза ва ибратларни санаб ўтиб, улар орасида, шаръий ҳукмларни истинбот қилиш йўналиши асосий ўрин тутишини қайд этади.\nШу ўринда муаллиф ўзининг ёшлигида “Имом Ғаззолий Қуръони карим оятлари орасидан беш юз оятни ҳукмий оят деб алоҳида эътибор қилган”и ҳақидаги хабарни устозларидан эшитиб, умри давомида анашу гап унинг онгида қайта-қайта такрор топганини эслайди. Ҳукмий оятларга бўлган қизиқиши уларни жамлаш, фиқҳий ва усулий қоидалар асосида мўжаз бир шарҳ битишга ундайди. Муаллиф “Тафсирот Аҳмадийя” китби ёзилиш тарихини шу тариқа ўз ҳаётига боғлайди.\nМуқаддимада тилга олган маълумотларидан яна бири ўз замонасининг адолатпарвар ва инсофлик подшоҳи Муҳаммад Аврангзеб Оламгирга мақтовлардир. Муаллифнинг фикрича ўша даврда Ҳиндистон бўйлаб ислом динининг равнақ топиши, хусусан, Ҳанафийлик мазҳабининг гуллаб-яшнаши айнан Аврангзеб Оламгир номи билан боғлиқдир. Подшоҳига чексиз мақтовларни ёзиб бўлгач, муаллиф “бу мақтов гаплар подшоҳдан пул ёки дунё тамасида эмас, балки Аллоҳ учун, ҳамда (у сабаб) диннинг ривожини қаттиқ хоҳлаганимдандир, зеро мен ундайлардан эмасман” деб, ўзини лагамбардорлик ва маддоҳлик иллатидан йироқлигини ёзади.\nМуаллиф Тафсирот Аҳмадийя китобида Ҳанафийя мазҳаби усул қоидаларига асосланган ҳолада ояти карималардан фиқҳий ҳукмлар ва ақидавий масалаларни жамлашга ҳаракт қилган. Масалалар тартиби Қуръони каримдаги оятлар тартиби бўйича жойлаштирилган.\nАввал фиқҳий ҳукм мазмунини ифодалаган оят тўлиғича берилган, сўнгра оятнинг нозил бўлиш сабаблари кўрсатилгач, машҳур муфассирлардан иқтибослар келтирилган ҳолда ўзига хос услубда изоҳланган, тафсир қилинган. Сўнгара ояти каримага мужтаҳид уламолар нигоҳи билан қаралиб, ундан олинадиган фиқҳий ҳукмларга эътибор берилган, айрим ўринларда бир масалага бир неча мазҳаб мужтаҳидларининг илмий хулосалари қиёсий таҳлил учун келтирилган. Асосий эътиборни Ҳанафий мазҳабининг мужтаҳидлари олган ҳукм ва хулосаларига қаратилган. Мазҳаб уламоларидан нақл қилинган ҳукмни ҳадислар, саҳоба ва тобеинларнинг сўзлари ила асослаш билан бир оят тафсирига умумий якун ясалган.\nКитобда ёритилган ҳар бир баҳсга синчковлик нуқтаи назар билан ёндашилган. Келтирилаётган маълумотлар қайси манбадан олинганлиги қисқа тарзда кўрсатиб ўтилган. Фойдаланилган адабиётлар асосан Ҳанафий мазҳабининг машҳур манбалари бўлиб, улар қаторида буюк ватандошларимиз Жоруллоҳ Маҳмуд аз-Замахшарийнинг “ал-Кашшоф”, Абул Баракот ан-Насафийнинг “Мадорикут танзил”, Мавлоно Ҳусайн Воиз Кошифийнинг “Тафсир Ҳусайний”, Фахрул Ислом Паздавийнинг “Усул” китоби, Саъдуддин Тафтазонийнинг “Шарҳ ақоид ан-Насафий”, Бурҳониддин Марғинонийнинг “ал-Ҳидоя” ва унинг кўплаб шарҳларидан кенг миқёсда фойдаланилган.\nХулоса ўрнида шуни айтиш мумкинки, бугунги кунда муқаддас динимизга мутлақо зид бўлган ғоявий ва мафкуравий таҳдидлар авж олган бир пайтда, ўзининг нотўғри тушунчаси билан ғаразли мақсадлари илинжида ҳеч нарсадан тап тортмайдиган турли хил руҳдаги оқимларга қарши курашиш, уларнинг пуч қарашларига илмий асосда раддиялар беришда мўътабар манбаларимизнинг ўрни беқиёс. Айниқса, динимиз таълимотларини ананавий Ҳанафийлик мазҳаби асосида ўрганиш ва келажак авлодга етказиш юртимиз диний соҳа ходимларининг асосий вазифаларидан ҳисобланади.\n “Жийван” ҳинд тилига мансуб сўз бўлиб, ҳаёт мазмунини ифодалайди.\n4369 марта ўқилди\nДругие материалы в этой категории: « Файз ва баракага эришишни хоҳлайсизми?\tШифо истаб кимга мурожаат қилай »


Лэмпард бошқарувидаги "Челси" япон клубига имкониятни бой берди (видео)\n19 июль, 2019, 20:37 774\nЛондонликлар кун чиқар юрт вакилларини енга олишмади.\nЯнги мавсум учун тайёргарлик олиб бораётган Лондоннинг "Челси" клуби бугун Япониянинг "Кавасаки Фронтале" жамоасига қарши ўртоқлик ўйинида майдонга тушди. Учрашувга ташриф буюрган мухлислар голни узоқ кутишди ва беллашув якунланишига 4 дақиқа қолганида Леандро Дамио "аристократлар" дарвозасини ишғол қилди ва жамоасига ғалаба олиб келди.\nҚайд этиш жоиз, бугунги ўйин Фрэнк Лэмпард учун "Челси" бошқарувидаги учинчи баҳс бўлди. Бунга қадар унинг қўл остида "кўклар" "Богемианс" билан дуранг ўйнаган бўлса, "Сент-Патрикс"ни йирик ҳисобда енгишга эришган эди.\nЛеандро Дамиан 86'\n"Челси": Кабальеро — Аспиликуэта (Заппакоста, 46), Зума (Кристенсен, 46), Луис, Алонсо (Эмерсон, 46) — Жоржиньо (Дринкуотер, 56), Ковачич (Бакайоко, 56) — Педро (Баркли, 46), Маунт (Пулишич, 65), Кенеди (Палмер) — Батшуайи (Жиру, 46).\nЛэмпард: "Ливерпул"ни мағлуб эта оламиз, агар...\nЛэмпард Давид Луизнинг "Арсенал"га ўтгани борасида гапирди


UzNews - Тошкент ва Волгоград ўртасида йўловчи поездларининг ҳаракати бошланади\nТошкент ва Волгоград ўртасида йўловчи поездларининг ҳаракати бошланади\nБиринчи поезд 25 июнь куни йўлга чиқади.\n2022 йил 25 июндан бошлаб 324/323-сонли "Тошкент – Волгоград – Тошкент" йўналишларида йўловчи поездининг ҳаракати бошланади. Бу ҳақда "Ўзбекистон темир йўллари" Матбуот хизмати хабар берли.\nҚайд этилишича, 324/323-сонли "Тошкент – Волгоград – Тошкент" йўналишларида йўловчи поезд ҳафтанинг шанба куни соат 23:58да "Тошкент-Марказий" темир йўл вокзалидан жўнаб кетади ва сешанба куни соат 09:56да Россиянинг "Волгоград" темир йўл вокзалига етиб боради.\nВолгограддан эса сешанба куни соат 19:59да жўнаб кетиб, "Тошкент-Марказий" вокзалига жума куни соат 06:54да етиб келади.\nМаълумот учун, Тошкентдан Волгоградгача темир ёл орқали бўлган бўлган масофа 2996 км.ни ташкил этади. Поезд 60 соат давомида ҳаракатланади. 324/323-сонли "Тошкент – Волгоград – Тошкент" йўналишларида йўловчи поезд 11 та вагондан иборат: 3 купе, 7 плацкарт ва вагон-ресторан.\n“Чипта нархи тўғрисидаги маълумотни, сотув муддатига қараб чегирмаларни ҳисобга олган ҳолда, www.chipta.railway.uz, www.e-ticket.railway.uz сайтлари орқали билиб олиш мумкин. Эслатиб ўтамиз, электрон чипта сотиб олиш арзонроқ бўлади, негаки касса бадали тўланмайди", - дейилади хабарда.


Франция собиқ президенти Жак Ширакнинг тўнғич қизи Лоранс 58 ёшда вафот этди\nДобавлено: 15.04.2016, 14:29\nPoint ҳафталик журналининг маълумот беришича, Франциянинг собиқ президенти Жак Ширакнинг қизи Лоранс Ширак 58 ёшида юрак хуружидан вафот этган, деб хабар берди “ТАСС” нашри.\nЎтган якшанба куни Лоранс Ширак Париждаги Некер номли шифохонанинг интенсив терапия бўлимига ётқизилган эди. Врачларнинг саъй-ҳаракатлари билан унинг тўхтаб қолган юраги яна ура бошлаган, аммо Лоранс кома ҳолатидан чиқолмай, вафот этган.\nЛоранс Ширак – Франция собиқ президенти Жак Ширакнинг тўнғич қизи ҳисобланади. У 1958 йилнинг 4 мартида дунёга келган. Лоранс 15 ёшга тўлганда унда анорексия касаллиги аломатлари топилган. У умуман овқатланишдан бош тортиб, иштаҳаси бўлмаган. Бу касалга чалинишига унинг менингит касаллигини бошдан кечиргани сабаб бўлган. Қизларини касалликдан халос этиш учун Жак ва Бернадетт Шираклар Франциянинг етук мутахассисларига мурожаат қилишган, аммо бу касалликнинг олдида тиббиёт ожиз қолган. Улар қизларига керагидан ортиқ меҳр кўрсатишга, уни қўллаб-қувватлашга ҳаракат қилишган. Жак Ширак сиёсат кўп вақтини олиб қўйишига қарамай, қизига эътибор қаратишга, вақт ажратишга ҳаракат қилган.\n1974 йилда Жак Ширак Франция бош вазири этиб сайланганда ҳам, ҳар куни эрталаб қизи билан биргаликда нонушта қилишга ҳаракат қилган. Ота-онанинг, врачларнинг саъй-ҳаракатлари билан касаллик бироз чекинган. Аммо 58 йиллик умри давомида Лорансни бу касаллик безовта қилишдан тўхтамаган. Жак Ширак қизини оммадан, матбуотдан яшириб келган. Унга бу ишда кенжа қизи Клод ёрдам берган. У отасининг жамоат билан алоқа қилиш гуруҳида маслаҳатчи лавозимида хизмат қилган.\nЖак Ширак хотираларида қизи Лоранснинг касали “ҳаётидаги энг катта фожиа” бўлганлигини тан олган. Унинг рафиқаси Бернадетт Ширак ҳам сиёсатчи, ҳам жамоат арбоби бўлишига қарамай, бир неча йиллар давомида Францияда анорексия касаллигининг олдини олиш, айнан шу касалликка чалинган беморларга ёрдам бериш бўйича ҳайрия ишларида фаол иштирок этган.


Yanvar 23, 2021 - 0\nИссиқкўл вилоятининг Қорақўл водийсидаги тоғлар орасида Ала-Кўл деб номланган қизиқарли кўл мавжуд. Терскей Ала-Тоонинг шимолий томонида. Узунлиги 2,8 километр, кенглиги 600-700 метр. Майдони 1,5 кв км ташкил қилади. Кўл ҳавзаси денгиз сатҳидан 3532 метр баландликда. Илгари ушбу кўлга кўплаб сайёҳлар ташриф буюришар эди. Бу кўл мураккаб жойда жойлашган. Меҳмонлар резина қайиққа ўтириб, дарёнинг оғзигача боришади. Бу кўлда сувни тўсадиган махсус…


17:59 / 09.04.2017\nСанкт-Петербургдаги теракт ижрочилигида гумон қилинаётган шахс Акбаржон Жалилов шу йилнинг февралида ўзи туғилиб ўсган Ўш шаҳрида бўлган. Унинг бу ташрифи ҳақида унинг укаси Аҳрор Жалилов ҳикоя қилади.\nТеракт содир этилишидан бир ой олдин Акбар ўз қариндошларига шу йили она ватанига бутунлай қайтиб, уй қуришни ҳамда уйланишни режалаштиргани ҳақида гапирганди.\nРБК мухбири Ўшда 3 апрель куни содир этилган ва 13 кишининг ўлимига сабаб бўлган Санкт-Петербург теракти ижрочилигидаги асосий гумондор 22 ёшли Жалиловнинг қариндошлари билан гаплашган. Акбар Жалилов Россияда 2011 йилдан буён ишлаб келган, охирги марта шу йилнинг февралида Ўшга келган. Бу маълумот Қирғизистон ИИВ томонидан тасдиқланган.\n«У бизникида 10–15 кун бўлганди. У дам олишни, кейин ишга қайтишни истаганди. У бизникида турганида деярли ҳеч қаерга чиқмади. Компьютер ўйинлари ўйнади, машинада сайр қилди», — дея эслайди унинг 17 ёшли укаси Аҳрор.\nАкбарнинг оиласи Ўш шаҳридаги асосан этник ўзбеклар истиқомат қиладиган Ўн Адир туманида яшаган. Акбар Жалилов ўзи ва отаси 2009 йили қурган уйга келган. У Туран туманидаги эски уйларига бормаган ва қариндошлари билан охирги бор кўриша олмаган.\n«Акбар намозхон эмасди, жума кунги намозга ҳам чиқмасди. Февралда келганида у бирон марта масжидга бормади, мен унинг ҳаётий қарашлари ўзгарганини сезмадим ҳам», — дея ишонч билан гапирган Аҳрор Жалилов. У уйда ҳеч қандай шубҳали диний адабиёт учратмаган, акасининг компьютерида ҳеч қандай шубҳали нарса сезмаган.\nРБК мухбири билан суҳбатда Акбарнинг аммаси Сурайё ва Эркиной опа, шунингдек, синф раҳбари Фотима Қодиржонова унинг ҳеч қачон динга берилмагани ҳақида айтишган. Фотима Қодиржонова Акбаржонни 26-ўрта мактабда 5 синфдан 8 синфгача ўқитган. У Акбаржонни синфдаги энг одобли бола сифатида эслайди. Акбаржон футболга, жисмоний тарбия, информатика ва рус тилига қизиққан, шеърлар ўқиган, лекин кимё ва физика фанидан иккига ўқиган. У ҳам, қариндошлар ҳам Акбаржон бомба тайёрлаши мумкинлигига ишонишмаган.\nСаккизинчи синфдан кейин Акбар мактабни ташлаган ва 2011 йилда Петербургга бориб автосервисга ишга кирган, у отасига ёрдамчи бўлиб ишлаган.\n2011 йилда Жалилов 16 ёшли ўғли Россия паспорти олишини таъминлаган. Отанинг ўзи Қирғизистонга қайтган, ўғил эса Россияда қолган ва Қирғизистон фуқаролигини олмаган. У ота-онаси билан телефон орқали гаплашиб турган.\nРоссияга кетганидан кейин Акбар ҳар йили таътил олиб, ватанига келишга одатланган. Аммо у 2015 ва 2016 йилларда келмаган.\n«Мен ундан февралда келганида бу ҳақида сўрадим. Акбар Россия армиясида хизмат қилгани ҳақида айтди», дейди Аҳрор Жалилов.\nАммо қариндошларда марҳумнинг армияда бўлганини исботловчи суратлар йўқ.\nУканинг сўзларига кўра, Акбар шу йили Россиядан бутунлай қайтиб, Ўшда уй қурмоқчи ва уйланмоқчи эди.\nАкбаржон ўзи Қирғизистонга қайтмоқчилигини айтиш билан бирга, укасига 18 ёшга тўлгандан кейин Петербургга бориш ва суши-барда ишлаб яхшигина маош олишни таклиф этган. Уканинг эслашича, Акбаржон Жалилов ҳар ойда Ўшга 10–15 минг рубль жўнатган. У ишхонасида лавозими кўтарилгач 15–20 минг рублдан юбора бошлаганди.\nСанкт-Петербург Акбаржон Жалилов


«Қизил калит»: компьютердаги маълумотларни бир зумда ўчириб ташловчи флешка яратилди - Terabayt.Uz\nФайлларни, масалан, суратни ўчириб ташлаш ҳар доим ҳам осон бўлавермайди, аксарият маълумотларни барибир қайта тиклаш мумкин. Бу эса маълум даражадаги хавфни юзага келтиради, айниқса, гап эски қурилмани сотиш ҳақида кетганда. Бу каби ҳолатлар учун Redkey USB Computer Data Wipe Tool пайдо бўлди, деб хабар беради Daryo нашри.\nДевайс USB коннекторга эга эшик калити шаклида ишланган. Ихтирочилар ундан фойдаланишни максимал даражада осонлаштирган: уни шунчаки компьютерга улаш ва бир-иккита клавишларни босиш керак, холос. Жараённи бошқариш учун кенгайтирилган созламалар менюсидан ҳам фойдаланса бўлади.\nЎҚИНГ: Мудҳиш қотиллик кўчадан топилган флешка ёрдамида фош этилди!\n#USB-флешка #компьютер #ноутбук #флешка #Redkey USB Computer Data Wipe Tool


Сионистик режим зиндонидаги 1200 фаластинлик асирлар очлик эълон қилишди - Parstoday\nЯнвар 23, 2019 12:21 Asia/Tashkent\nСионистик режимнинг Ауфер қамоқхонасида 1200 фаластинлик асирлар ушбу режим ҳарбийларининг асирларга қарши ҳужум қилишига эътироз билдириш учун очлик эълон қилишди.\nСионистик режим ҳарбийлари ўтган шанба кунидан бошлаб Ауфер қамоқхонасида фаластинлик асирлар сақланаётган маҳалларни бостириш ва уни текширишни давом эттирмоқда. Бу текширувлар натижасида, ҳозирги кунгача фаластинлик ўнлаб асирлар тан жароҳатлари олишди.\nФаластин ахборот маркази хабарига кўра, Фаластин асирлар ҳуқуқларини ҳимоя қилувчи жамият сешанба куни бир баённома нашр этиб, унда сионистик қамоқхоналар идораси Исроил ҳужумларида ярадор бўлган 150 нафарга яқин фаластинлик асирларни шифохоналардан Ауфер қамоқхонасига қайтаришди, -деб таъкидлади.\nФаластинлик асирлар ишлари бўйича комитетнинг расмий маълумотига кўра, камида 6500 нафар фаластинлик асирлар сионистик режим қамоқхоналарида сақланишмоқда ва уларнинг ўртасида 350 бола, 62 нафар аёл ҳамда 1800 касал ҳам бор. Шунингдек, 700 асир ҳам тезкор даволанишга эҳтиёж сезишади.\nСионистик режими қамоқхонасида фаластинлик асирларидан бири шаҳид бўлди\nОчлик эълон қилган фаластинлик маҳбусларнинг соғлиги ёмонлашган\nҲАМАС: асирларнинг ғалабаси ҳақни ботил устидан ғоли бўлиши эди


Бугун бозорларимизга кирган кишининг кўзи қувнайди: шираси лабингизни бир-бирига ёпиштириб қўяр даражадаги ўриклар-у, кўзни қамаштирувчи гилослар, қовун-тарвуз, хандалаклар, янги кавланган картошка-ю, шифобахш карамлар, хуллас, жаннатмакон юртимизда етиштирилган сабзавот ва боғдорчилик маҳсулотлари дастурхонимизни безамоқда. Ёзнинг иккинчи ойи – июлда боғ ва токзорларимизда қандай агротехник тадбирлар ўтказилиши лозим? Дастурхонимизни янада тўкин қилиш учун айнан шу ойда амалга ошириладиган ишлар хусусида академик Маҳмуд Мирзаев номли боғдорчилик, узумчилик ва виночилик илмий-тадқиқот институтининг Наманган экспериментал хўжалиги раҳбари Соҳибжон НУРИДДИНОВ қуйидаги маслаҳатларни берди:\n- Маълумки, деҳқонлар қадимдан саратон сувига алоҳида эътибор берганлар. Шунинг учун янги барпо этилган боғ ва токзорлар июль ойида 2-3 марта яхшилаб суғорилиши зарур. Намни сақлаш учун 5-6 кундан сўнг культивация қилиб, тупроқ юмшатилади. Ҳосилли боғ қатор ораларини суғо-риш учун 80-90 сантиметр узоқликда ариқлар очилади. Токзорларда эса ток қатордан 50-60 сантиметр узоқликдаги масофада очилган суғориш ариғи кифоя. Ерости суви чуқур жойлашган бўз тупроқларда сув 24-36 соат давомида ер яхши захлагунча жилдиратиб оқизиб қўйилади. Тупроқ етилиши билан қатор оралари юмшатилади.\nЁз мавсумида озиқ-лантиришни органик ўғитлар билан қўшимча шарбат усулида ҳам бажариш мумкин. Бунинг учун боғ ва токзорларнинг юқори қисмида сув келадиган йўлда чуқур кавланиб, гўнг солинади, сувга тўлдириб 3-4 кун аралаштириб турилади ва чиригандан сўнг ўқариқ орқали эгатларга гўнг ва сув аралаштириб қўйилади.\nЭртапишар ва ёзги мева навлари истеъмол қилиниши учун пишиб етилганда, навнинг ўзига хос рангига ва таъмига эга бўлганда терилади, узоқ масофага жўнатиш, сақлаш ва консерва қилиш учун техник етилиш даврида терилади. Кузги ва қишки навли мева дарахтларида ҳосил мўл бўлганлиги сабабли эҳтиёж туғилса дарахтларга тирговучлар қўйилади. Кунлар исиб, ҳарорат юқори даражада бўлганлиги сабабли мева боғларида мева ва қўнғир рангли ўргимчак каналари, нок дарахтларида нок шира бургаси жадал ривожланади. Шунинг учун боғларда кузатишларга асосланиб, каналарга қарши курашда битта баргда учтадан ортиқ кана бўлса намланувчи олтингугурт 100 литр сувга 0,6-1 килограмм миқдорида сепилади. Бир гектарига 12-15 килограмм атрофида олтингугурт сарфланади. Олтингугурт кукуни бўлмаса омайт ёки неорон препаратидан фойдаланса ҳам бўлади. Энг муҳими мевали боғлар июль ойида сувга қондирилиши зарур.\nНокзорларда нок шира бургаси кўпайиб кетмаслиги учун 10-12 кун оралатиб, 1-2 марта қуйидаги препаратлар билан ишлов берган маъқул: БИ-58, карбофос, фозалон, нурелл, циперфос, карате, децис, суми-альфа, фуфанон. Ҳосилли кечпишар олма ва нок боғларида олма қуртининг учинчи наслига қарши июль ойи-нинг охирги беш кунлигида юқорида келтирилган препаратлардан бирини қўллаш керак. Беҳизорларда монилиоз касаллигидан зарарланган новдалар кесилади ва боғдан чиқариб йўқ қилинади.\nТокзорларда ток туп- лари қалинлашиб кетишига йўл қўймаслик керак. Ток тупларида узум бошларини соялатиб қўядиган бачки новдалар кучли ўсиб кетганда, уларда 2-3 та барг қолдириб, қолган қисми қирқиб ташланади. Чунки улар ҳосилнинг етилишини, новданинг пишишини кечиктиради ва замбуруғли касалликларнинг ривожланишига сабаб бўлади. Осилиб қолган новдалар кўтарилиб, боғлаб қўйилади.\nТокзорларда ғўра хомтоклар бажарилишига алоҳида эътибор берилади. Қалинлашиб кетган ва кул касаллиги токзорларда тарқалгани кузатилса, туйилган олтингугурт билан чанглатилиши керак. 1 гектарга 30 килограмм олтингугурт ва 10-15 килограмм оҳак кукуни қўшиб ОШУ-50 осма чанглагичда ишлов берилади.\nфоизга ўқинг Унда узумчилик рентабеллигини оширмоқчимисиз ва Боғдорчилик\nИбратнинг муносиб издоши 30.05.2018 8572


Журналист ва блогерларни эмлаш учун тайёргарлик жараёни бошланган — штаб\n16:50 / 11.06.2021\nЖурналист, блогерлар, оммавий ахборот воситалари ходимларини эмлаш ишларига тайёргарлик кўрилмоқда. Бу ҳақда 11 июнь куни АОКАда бўлиб ўтган Соғлиқни сақлаш вазирлиги ва Санитария-эпидемиологик осойишталик ва жамоат саломатлиги хизматининг “Ўзбекистонда COVID-19'га қарши кураш доирасида қилинаётган ишлар, эмлаш жараёнидаги муҳим вазифалар” мавзусига бағишланган матбуот анжуманида штаб аъзоси Ботир Қурбонов хабар берди.\nСанитария-эпидемиологик осойишталик ва жамоат саломатлиги хизмати бошлиғи ўринбосари Ботир Қурбонов эмлаш тадбирлари учун сарфланган маблағлар ҳақида маълумот берди.\n“Эмлаш тадбирларини талаб даражасида ўтказиш, республиканинг барча ҳудудларига етказиб бериш учун Санитария–эпидемиология хизматининг ҳисоб-китоблари асосида зарурий сарфловчи воситаларни харид қилиш учун 6 782 300 200 сўм маблағ сарфланган. Бу маблағ ҳисобига барча эмлаш пунктларига шприц, пахта, спирт, хавфсизлик қутилари сотиб олинган” деди штаб аъзоси.\nБотир Қурбоновнинг таъкидлашича, журналист ва блогерларни эмлаш учун тайёргарлик жараёни бошланган.\n“3-босқичда журналист, блогерлар, оммавий ахборот воситалари ходимлари эмланиши кўзда тутилган. Бу ҳали эмлаш бошланди дегани эмас. Ҳозирда тайёргарлик ишлари олиб борилмоқда, уларнинг электрон базасини шакллантириш лозим бўлади. Бу жараёнлар учун тахминан 2 ҳафта вақт кетади. Улар ихтиёрий равишда истаган вакциналарини қабул қилишлари мумкин. Бу ҳар бир ОАВ ходими ўзи рўйхатда турадиган яшаш жойидаги эмлаш пунктларида текинга эмланади. Агар ўз тиббиёт қисмига эга жамоалар бўладиган бўлса, уларга мобил бригадаларни жалб қилиш орқали эмланади” дея унинг сўзларини келтирмоқда Kun.uz мухбири.\n07:57 / 24.07.2021\nХитой-ўзбек вакцинасини Ўзбекистонда ишлаб чиқариш йўлга қўйилиши мумкин\n20:17 / 23.07.2021\n19:08 / 23.07.2021


Осиё ўйинлари. Дзюдочиларнинг бирортаси финалга чиқа олмади\nЖума, 31 Август\nЎзбекистон дзюдо жамоаси Осиё ўйинларининг навбатдаги вазн тоифаларида иштирок этишмоқда.\n+78 кг вазн тоифасида иштирок этган Рината Илматова нимчорак финалда индонезиялик Дива Видарини мағлуб этди, аммо чорак финалда жанубий кореялик Ким Минжеонгга ютқазиб қўйди. Шундан сўнг бронза учун баҳсларга қўшилган Илматова мўғулистонлик Баттулгага имкониятни бой берди.\nЎзбекистон жамоасининг -90 кг вазн тоифасидаги вакили Шаҳзодбек Собиров нимчорак финалда БАА вакили Тома Сергиуни мағлуб этди. Лекин чорак финалда мўғулистонлик Гантулга Алтанбаганага ютқазиб қўйди. Шундан сўнг бронза медал учун ўтиш баҳсларида қатнашган Собиров ливанлик Насиф Элиасни енгди. Энди у бронза медал учун япониялик Машу Бакер билан курашади.\n-100 кг вазн тоифасида Шерали Жўраев илк жангида непаллик рақибидан устун келди, аммо у ҳам чорак финалда мўғулистонлик Лхагвасурен Отгонбатарга енгилди. Шундан сўнг бронза медал учун баҳсларда иштирок этган Жўраев туркманистонлик Батир Хожамухамедовни мағлуб этди. Энди у бронза медал учун Бирлашган Араб Амирликлари вакили Иван Ремаренкога қарши гиламга чиқади.\n+100 кг вазн тоифасидаги Бекмурод Олтибоев иштирокини чорак финалдан бошлади. Аммо у илк жангдаёқ япониялик Такеши Ожитанига ютқазди. Шундан сўнг бронза медал учун ўтиш баҳсида гиламга чиққан Олтибоев хитойлик Йин Ёнгиега қарши гиламга чиқиб, иппон баҳоси билан ғалабага эришди. Энди у бронза медал учун эронлик Жавод Маҳжуд билан беллашади.\n-78 кг вазн тоифасида Индонезияга ташриф буюрган Нодира Йўлдошева эса иштирокини чорак финалда бошлади. У илк рақиби, қозоғистонлик Зарина Раифовани мағлуб этиб, ярим финалга йўл олди.\nАммо у ярим финалда жанубий кореялик Парк Южинга ютқазди. Энди у бронза медал учун таиландлик Икуми Оедага қарши гиламга чиқади.\nМедаллар учун жанглар соат 16:00дан сўнг (Тошкентда 14:00дан сўнг) бошланади.


ҲАҚИҚИЙ ВА СОХТА ПАЙҒАМБАР - Баҳоуддин Нақшбанд ёдгорлик мажмуаси маркази\nҲАҚИҚИЙ ВА СОХТА ПАЙҒАМБАР\n30 март 2018 й.\n1161 марта ўқилди.\nПайғамбарларга иймон келтириш, Ислом ақидаси рукнларидан бири ҳисобланади. Бу дегани, пайғамбарларга иймон келтирмаган инсон ҳеч қачон мўмин бўла олмайди, деганидир. Биз ўз она тилимизда пайғамбарлар, деб атаётган зотлар, араб тилида икки ҳил - расул ва набий, деб номланадилар. Пайғамбарлар бандалар ичида Аллоҳ томонидан танлаб олинган бўлиб, Аллоҳнинг амрини инсонларга етказишга ихтиёр қилинган зотлардир. Уларнинг ичидаги янги, алоҳида шариат олиб келганлари "расул" деб номланадилар. Янги шариат олиб келмай, ўзидан аввалги пайғамбар шариатига амал қила туриб, кишиларни ёлғиз Аллоҳнинг ўзига ибодат қилишга, унга ширк келтирмасликка чақирганлар "набий" дейилади.\nШуларнинг ичида энг муҳими, агар эътибор берилмаса иймрнга зарар берадигани бу сохта пайғамбарларнинг чиқиши.\nПайғамбаримиз соллаллоҳу алайҳи васалламнинг ушбу башоратли ҳадисларига шоёни диққат билан эътибор қаратиб, ҳақиқий ва сохта пайғамбарнинг фарқига борадиган илмга ҳамма эга бўлиши керак. Чунки бу пайғамбарга иймон келтириш иймоннинг бир бўлагидир.\nМуҳаммад алайҳиссалом охирги пайғамбардирлар. Бу кишининг пайғамбарлиги аввалги пайғамбарликларнинг буйруқлари ниҳоясига етганлигининг аломатидир. Қуръони Каримда шундай дейилади: «Муҳаммад сизлардан бирон эркакнинг отаси бўлган эмас. Лекин Аллоҳнинг Расули ва Набийларнинг сўнггисидир».\nШу оят пайғамбарлик замонаси ниҳоясига етганлиги, Муҳаммад алайҳиссаломдан сўнг ҳеч қандай пайғамбар бўлмаслигини баён қилади. У кишидан аввал ўтган узоқ давр мобайнида бирин-кетин кўплаб пайғамбарлар ўтган ва ўша пайғамбарларнинг ки-тобларида ўзларидан сўнг яна пайғамбарлар келишининг хабари бор эди. Лекин Қуръони Каримда бундай гап йўқ. Шунинг ўзи ҳам Қуръони Каримнинг илохий китоблиги, Муҳаммад алайҳиссалом ҳақиқий пай-ғамбарлигининг катта далилидир. Мана 15 асрдан буён бирорта пайғамбар чиққани йўқ ва чиқмайди ҳам. Шуниси қизиқки, Исломдан бошқа динга ишонувчилар ҳануз ҳам ўзларининг муқаддас китобларида хабари келган пайғамбарни кутмоқдалар. Лекин 15 асрдан кўп вақтдан бери уларнинг бу орзуси амалга ошмай турибди. Энди умидини узиб, Муҳаммад алайҳиссалом ўша кутилаётган пайғамбарнинг айни ўзи эканлигини тан олиш вақти келмадимикин?. .\nМанбалар асосида: Мавлонов Жамол\n“Мир Араб” ислом билим юртининг мударриси\n Аҳзоб сураси, 40-оят


ЯРОҚСИЗ БРИКЕТ, ИШЛАТИЛМАГАН КОМПЬЮТЕРЛАР... - Ўзбекистон овози газетаси\nЯРОҚСИЗ БРИКЕТ, ИШЛАТИЛМАГАН КОМПЬЮТЕРЛАР...\nНаманган вилоятининг Мингбулоқ туманида ҳудудни ривожлантиришнинг энг муҳим вазифаларини ҳал этишга, фуқароларнинг ҳуқуқ ва эркинликларини таъминлашга доир ўтказилган ўрганиш якуни Олий Мажлис Қонунчилик палатаси депутатлари ва Сенати аъзолари иштирокида туман Кенгаши сессиясида кўриб чиқилди.\nОлий Мажлис Қонунчилик палатаси Спикери ўринбосари Ҳотамжон Кетмонов бошчилигидаги депутатлар тумандаги мавжуд ҳолат билан яқиндан танишишди. 400 дан ортиқ хонадонда бўлишиб, аҳоли вакиллари билан суҳбатлашишди.\nМулоқотлар давомида турли масалаларда 300 га яқин муаммо кўтарилди. Уларнинг 132 таси депутатлар томонидан вилоят, туман ҳокимликлари ва тегишли соҳа мутасаддилари билан ҳамкорликда жойида ҳал этилди. 100 га яқини тумандаги мутасадди ташкилотларга ҳавола этилиб, ижроси назоратга олинди. 15 масала парламент назоратига олинадиган бўлди.\nТуман Кенгаши сессиясида Олий Мажлис Қонунчилик палатасидаги ЎзХДП фракцияси аъзоси Абдуғаффор Қирғизбоевнинг ўрганишлар якунига доир ахбороти эшитилди. Парламент депутатлари томонидан тайёрланган ахборот қиёсий таҳлилларга асослангани билан аҳамиятли бўлди.\nҲудуддаги секторлар фаолияти, улар томонидан аҳоли муаммоларини ҳал этиш масалаларига ҳам танқидий ёндашилди. Сектор раҳбарлари томонидан аниқланиб, «йўл харитаси»га киритилиши лозим бўлган, аммо эътибордан четда қолган 10 га яқин масала ечими бўйича таклиф-тавсиялар берилди.\nХусусан, туманнинг «Мустақиллик» маҳалласидаги кўп қаватли уйларда канализация йўқлиги бошқа маиший масалаларни ҳам чигаллаштирган. Одамлар мазкур уйлар олдидаги болалар майдончаларига ўзбошимчалик билан ҳожатхона ва бошқа зарурат хоналарини қуриб олишга мажбур бўлишган. Бу ўзаро келишмовчилик ва низоларни юзага келтирмоқда. Вазият аҳолининг маҳаллий ҳокимиятдан норозилигига сабаб бўляпти.\n«Қайрағочовул» маҳалласида 3000 га яқин аҳоли истиқомат қилади. Аммо маҳаллада дорихона, новвойхона, қассобхона ва бошқа хизмат кўрсатиш шохобчалари йўқ. Сектор раҳбарлари бу масалани эътиборсиз қолдириб, «йўл харитаси»га киритмаган.\n20-сонли умумтаълим мактабидаги компьютер хонасида 11 компьютер мавжуд. Афсуски, улардан икки йилдирки фойдаланилмайди. Сабаби – электр узатгичлар носоз. Депутатлар туман электр тармоқлари корхонасидан мутахассислар чақириб, электр таъминотини соз ҳолатга келтиришди. Лекин компьютерлар фойдаланишга яроқсиз бўлиб қолган экан. Аҳвол ўрганилиб, муаммо бартараф этилди.\nШундай мактабгача таълим муассасалари борки, музлатгичда ярим кило сарёғдан бошқа ҳеч вақо йўқ. Санитария-гигиена ҳолати ҳам талабга зид аҳволда. Иситиш учун ўтин-кўмир ота-оналар томонидан олиб келиб берилаётган таълим муассасалар ҳам бор. Давлат бюджети пулига олиб келинган брикет яроқсиз, ичи тупроқ-лойдан иборат.\nТуман тиббиёт бирлашмасининг шошилинч тиббий ёрдам бўлимида болалар реаниматологи мутахассиси учун штат ажратилмаган. Бу хизмат сифатига жиддий зарар етказмоқда. Замонавий тиббий аппаратлар етишмайди. Борларидан унумли фойдаланиш ҳам қониқарли даражада эмас. Чунки тиббий аппаратларни ишлатиш бўйича шифокорлар етарли билим-кўникма эгалламаган. Томорқадан фойдаланиш масаласида ҳам одамларга кўмак, тарғибот зарур.\nСессияда туман ҳокими биринчи ўринбосари Олимжон Қодиров, туман тиббиёт бирлашмаси бош врачи Муҳаммадниёз Эргашбоев, ёшлар ва ижтимоий масалалар бўйича туман ҳокими ўринбосари Абдуқаҳҳор Нажмиддинов ўрганилган масалалар юзасидан сўзга чиқди.\nБир синфда 35-40 нафаргача боланинг ўқитилиши бугунги шароитга умуман номуносиб, номувофиқ. Нега бу масала ўқитувчилар, таълим мутасаддилари томонидан бартараф этишга киришилмаяпти?..\nҲотамжон Кетмонов танқидий кўриб чиқилган масалаларни ҳал этиш бўйича таклиф-тавсияларини берди.\nСессияда туман Кенгаши депутатларидан катта масъулият талаб қилинди. Ҳар бир йўналиш бўйича вазифалар белгиланди.\nПарламентдаги депутатларнинг ҳудудларда бўлиб одамлар билан юзма-юз мулоқотлар ўтказаётгани маҳаллий раҳбарларнинг масъулиятини ҳам ошириши керак. Бусиз лоқайдлик ва бепарволик, деган дарддан қутулиш қийин.


Iyul 2013 – Самарқанд – Ер юзининг сайқалидир…\nOy: Iyul 2013\nРамазоннинг 23 – куни …\n31/07/2013 31/07/2013 admin\nИмоми Раббоний ҳазратларининг ўғли Муҳаммад маъсум ҳазратлари шундуй марҳамат қиладилар: Оллоҳу таолонинг бандаларига хизмат қилиш учун ҳаракат қилиш лозим. Олоҳу таолонинг бандаларига хизмат қилиш билангина бу дунё ва охиратда неъматларга эришиш мумкинлигини ўйлаш керак. Одамларга нисбатан очиқ кўнгул ва юмшоқ бўлиш, уларнинг ишларини енгиллаштириш, улар билан ширин тилда сўзлашиш Оллоҳнинг севгисига олиб борадиган йўл эканлигини билиш лозим. Ана шундай қилиш, охиратнинг азобларидан қутилишга, жаннат неъматларининг ортилишига сабаб бўлишидан шуҳба қилмаслик керак. Ҳадиси шарифларда марҳамат қилинади: «Оллоҳу таоло бандаларига зарур бўлган неъматларни яратади ва уларга юборади. Ўша неъматларнинг бандаларга етишишида восита…\n30/07/2013 30/07/2013 admin\nТубандаги шеър фейсбукдан олинди. Аммо муаллифи номаълум деб кўрсатилган. Уни биз ўқувчиларимиз билан шериклашиш фойдали бўлар деб ҳисобладик. Шеърни ўқинг, мулоҳаза қилинг ва хулосалар ясанг! Таъсир қилса етиб сўзларим, Шод бўларди кулиб кўзларим, Ҳар бир ишни қилар чоғингиз Қиёматни эсланг, дўстларим! Кўз яшайди киприк остида, Синалгаймиз кўрик остида. Ҳатто изсиз кўприк остида Қиёматни эсланг, дўстларим! Ўта олинг ёмонга кулиб, Аҳволига дуода бўлиб. Таъма қилманг яхшилик қилиб, Қиёматни эсланг, дўстларим! Болингизга қўшиб заҳарлар, Кечдан тортиб шому, саҳарлар Ҳақингизни шилса раҳбарлар Қиёматни эсланг, дўстларим! Ҳаром ердан нақд фойда чиқса, Боқманг дунё аҳли…\nРамазоннинг 22 -куни …\nФейсбукда шу расм берилган экан уни биз бу ерга кўчирдик. Унда ёзилган туркча сўзлар ўзбекчалаштирилса тубандагидек жаранглайди: “Eyvallah” Qanday go`zal bir so`zdir. Ba`zan qabullanish, Ba`zan qo`yaverish, Ba`zan y o`l berish, Ammo so`nggida Shunday rohatga etish. Кириллда ёзсак эса мана бундай бўлади: «Эйволлоҳ» Қандай гўзал бир сўздир, Баъзан қабулланиш, Баъзан қўявериш, Баъзан йўл бериш, Аммо сўнггида Шундай роҳатга этиш.\nРамазонниг 21 – куни …\n29/07/2013 29/07/2013 admin\nКечаги суҳбатимизда Иймон ҳақида сўз кетганди. Бугун эса, Туркияда фоалият кўрсатаётган Ихлос вақфи тарафидан 2013 йил учун чиқарилган тақвимнинг 28- июл варағида босилган ва иймонга бағишланган «Ҳаммасидан аввал иймон» номли шеърни бугунги суҳбатимизга мавзу қилиб танладик ва уни ўзбекчалаштириб, сиз қадрли қардошларимиз диққатига ҳавола қилишни лозим кўрдик. Марҳамат: Муалиф: Жавдат Сўзтутган, туркия шори. Барча яхшиликларни тўплагандир ўзида, Илк шарт, илк мажбурият, илк эшик удир динда. Оллоҳ иймон берса гар, яна нима бермамиш! Ё иймон бермасачи бир қулга нима бермиш! Иймон, Расулуллоҳ билдирган ҳар бир нарсага, Айнан иймон…\nҚуръон каримнинг ўзбек тилидаги мазмунини ўқиш …\n28/07/2013 09/08/2013 admin\nБу бўлим тўла тўлдрилганича Қуръони каримнинг ўзбекча мазмунини ўқиш учун тубандаги маълумотни ҳукмингизга ҳавола қиламиз: Таржима ва изоҳлар Алоуддин Мансурга мансуб. 1.Фотиҳа сураси Етти оятдан иборат бу сура Маккада нозил бўлган. У «Фотиҳа», яъни «Очувчи сура» деб аталади. Қуръондаги сураларнинг жойлашиш тартибида аввалги ўринда тургани ва қисқа бўлишига қарамасдан Қуръоннинг асосий маъно-моҳиятини ўзида мужассам этгани учун ҳам у Қуръон мазмунини «Очувчи» деб номланган. Бу сурада ягона Аллоҳга бўлган эътиқод, Унинг ўзигагина ибодат қилиш, охират куни борлигига ишониш, ёлгиз Аллоҳнииг ўзидан мадад-ёрдам сўраш, ҳақ дин ва тўғри йўлни Унинг ўзигина кўрсата…\nРамазоннинг 20 – куни …\n28/07/2013 29/07/2013 admin\nҚадрли қардошларим! Бугунги суҳбатимизда «Оманту»ни (иймон келтиришни такрорлашни лозим топдик. Бизнинг динимиз иймон асосларини билдирган сўзлар кирилл ҳарфларида тубандагидек ёзилади ва ўқилади: «Оманту биллоҳи ва малоикатиҳи ва кутубиҳи ва русулуҳи ваъл-ямил охири ва биъл қадари хайриҳи ва шарриҳи миналлоҳу таоло ваъл-баъсу баъдаъл-мавти ҳаққун: Ашҳаду ан ло илоҳа иллолоҳ ва ашҳаду анна Муҳаммаддан абдуҳу ва расулуҳ» Иймон калималарининг ўзбекчадаги маъноси эса қуйидагичадир: «Оллоҳга, фаришталарига, китобларига, пайғамбарларига, охират кунига, хайрнинг ва шаррнинг Оллоҳдан (жалла жалолуҳу) бўлишига ва ўлгандан сўнгра тирилишнинг ҳақ эканлигига иймон келтирдим. Шаҳодат этаманки Оллоҳдан бошқа илоҳ йўқдир ва мен…\nИслом – бу ҳаётдир!\n27/07/2013 22/08/2013 admin\nФейсбукдан рус тилида қуйидаги ёзувларга дуч келинди ва уларни сиз азиз муштариларимиз билан шериклашишни лозим топдик. Уларнинг биринчиси мана шу ҳикояча: “Икки ўртоқ учоқда олдинги ўтиргчларда ўтиришардилар. Қараса уларнинг ёнларида бир мусулмон кишиси бор экан. Улар ўша мусулмоннинг бироз жиғига тегишга қарор қилишдилар ва улардан бири, “Менга Африкада ишлашга таклиф қилишди, аммо мен боришни истамадим. Чунки у ерларда мусулмонлар кўпчиликни ташкил қилади. Мен эса уларни ёмон кўраман. Саудияда ва Покистонда ишлашни ҳам таклиф қилишди. Бироқ мен улардан ўша сабаблар учун воз кечдим,” дейди. Шунда иккинчиси, унга қараб, “Сен Овропага борсанг…\nРамазоннинг 19 – куни …\n27/07/2013 27/07/2013 admin\nАзиз қардошлар! Биз Рамазон суҳбатларимизда мусулмон кишисининг хусусиятлари ҳақида бир қатор сўз юритдик. Мусулмоннинг муҳташам хусусиятларини белгиловчи яна бошқа бир қирраси ҳақида қуйидаги хабарда сўз кетади. Сиз азизлар истифода қилишингиз учун уни биз бугунги суҳбатимиз мавзуси қилиб олдик. Шундай қилиб, билингки, мусулмон, фақат яхшиликлар қиладиган кишидир. Ўзини мусулмон ҳисоблаб, ёмонликлардан, ёлғон сўзлашдан, бошқаларни алдашдан сақлай олмаса, Оллоҳ кўрсатмасин ундай кишини мусулмон ҳисоблаб бўлмайди. Марҳамат маърифат олинг! Оллоҳ дўстларининг ўрнак ҳоллари: Улар банда ҳақидан қаттиқ қўрқишардилар. Ислом улуғлари ва солиҳ зотлар савдо-сотиқда диққатсизлик туфайли бировларнинг ҳақи ўтиб кетишидан қўрқиб дир-дир титрашарди.…\nРамазоннинг 18 – куни …\nШукрнинг таърифи … Жунайдий Боғдодий ҳазратлари ҳали етти ёшдагилигидаёқ тоғаси ва айни замонда устози ҳисобланган Сиррий Сақотий ҳазратлари билан бирга ҳаэга боргандилар. Ўшанда Масжиди Ҳаромда 400-га яқин уламолар йиғилган бир маждлисда шукр ҳақида сўзлашишардилар. Булар ҳам маждисга қатнашдилар. Мажлис қатнашчиларининг ҳар бири шукрга ўзича таъриф беришга уринишардилар. Аммо улар ҳеч бир ягона фикрга келиша олмасдилар. Шунда Сиррийи Сақотий Жунаидий Боғдодийга, «Мадомики сен ҳам шу ердасан, сен ҳам бир нарса сўзла», деб марҳамат қилди. Жунаидий Боғдодий ҳазратлари эса, «Шукр, Оллоҳу таоло эҳсон этган неъмат ила Унга қарши исён этмасликдир», марҳамат қилдилар.…\nЖумангиз муборак бўлсин азизлар …\nХафа қилганнинг хафа қиладилар … Ҳисоблар сўролганида қанча сирлар очилар, Қилганлар топилар албатт, уларни хафа қиларлар.


Омина Тожибоева. Олмос сир (ҳикоя) | www.ziyouz.uz\nБош саҳифа Ўзбек насри онлайн антологиясиОмина Тожибоева (1949)Омина Тожибоева. Олмос сир (ҳикоя)\nОмина Тожибоева. Олмос сир (ҳикоя)\nШайх Бахлул тавозе ила бош эгди. Шоирнинг ортидан бошидаги учли кўк тақясига ўралган кўркамгина оқ симоби салласи ва эгнидаги одми зангор бахмал тўнига қараб қоларкан, ичдан енгилгина хўрсинганини сезди. Гарчанд Шайх Бахлул чиройли сўзларни дур каби териш санъати билан шуғулланмаса-да, ҳаёт сабоқларида Алишерни ўзига устоз деб биларди. У аста-аста юриб, ўз бўлмасига кирди: «Устозни ҳеч қачон мундоқ руҳиятда кўрмагон эрдим, — хаёлга чўмди, — ё шоҳ бирлан… Йўғ-э, нималар деяпман. Ахир шоҳ бирлан эту тирноқдек… Ё тоблари бироз…» Касалму дегани тили бормай, хавотир ичида тезда бўлмасидан чиқди ва Алишернинг энг севимли ичимлиги бўлган айронни тайёрлаб, ҳужра эшиги олдига борди. Шу пайт ичкаридан тиниқ, худди мусиқа овозидай ширали қулгу эшитилгандек бўлди. Чўчиб тузшан йигит ён-атрофига қаради. Ҳеч кимса йўқ. «Ким бўлди эркан? Ё менга шундай туюлдиму?..» Йигит бир лаҳза иккиланиб қолди. «Ҳар доимгидай туйқусдан кириб бораверайму, ё…» Гарчанд одобсизлик эканини ҳис этиб турса-да, у минг истиҳола ичида эшик тирқишидан ичкарига мўралади, мўраладию, ажойиб томошадан кўзини узолмай қолган боладай лол бўлиб қолди. «Ё Раб! Бу не ҳол? Устоз қаршисидағи париваш ким бўлди эркан? Наҳотки устоз!.. Йўғ-э, эй ноқис хаёл, мени домингға тортмағил, узр, — қўлини кўксига босди, — лекин ҳеч қачон устозини мундек париваш ила кўрмағон эрдим! Ё фариштамукин? Қизиқ, бу ерға қаердан кирди? Ё мен кўрмай қолдимму?»\nШамол эсиб турган, аммо илиқ, ойдин кеча. Кўк юзини қоплаган юлдузлар жилмайган. Буни кўриб гўё, ер юзини бўстон айлагувчи турфа гуллар ҳам енгил шаббодада хушҳол тебранганича жилмайгандек…\nҲозиргина, намози аср пайтидан сал олдинроқ ёғиб ўтган ёмғир борлиқ юзини ювган; япроқлар нам, майсалар нам, йўлаклар нам… Дўсти Ҳусайн Бойқаро билан шикордан қайтган Алишер хаёлчан, қандайдир ўй оғушида қабосини ва овга киядиган қалпоғини ечди ҳамда уларни қозиққа илиб, енгил тақя кийди-да, мис офтобага мулозими тайёрлаган илиқсувдан таҳорат олди. Намозни ўқиб бўлгач, дераза яқинига қўйилган, алвон рангли духоба ёпилган хонтахта ёнига тиз чўкди ва унинг устидаги тахлам қоғозларни варақлаб, кўздан кечира бошлади. Сўнгра олтин довотта патли ёзғични ботириб, ёзишга тутинди:\nДебон Фарҳоду Шириндан ҳикоят…\nАлишер ёзишдан тўхтаб, хиёл кулимсиради. Шайх Баҳлул устозининг бу ҳолатига разм соларкан: «Бир яхши нимарса ёзган кўринадур, ҳа, гўзал бир нима битқонким кулимсираётур. Бурноғи кун ҳам шу ҳол юз берғон эрди. Букунғидек овға кетғонда ушбу:\nбайтини ўқиб эрдим. Ҳа, насиб этса, зарурат юзасидин ташқариға чиққонда, ҳозирғи битикларни ҳам албатта ўқурмен», — дея хаёлга ботқонича, бу гал шарбат тайёрлади. Чунки ҳар доим шикордан ҳориб қайтган Алишернинг кайфиятини шарбат кўтариб, илҳом ато этишини яхши биларди. Яқиндан бери кўринишидан ички ҳолати яққол сезилиб турган Алишерга қараб: «Не сабабки, шикордин дилтанг бўлиб қайтадур?», дея хаёлга толарди. Ушбу ҳолатнинг беш-олти такрорини кўргач, бир марта сўрашга журъат ҳам қилганди.\nЎшанда Шайх Баҳлул Алишернинг шикордан бош тортиб, сарой чокарига турли хил сабабларни кўрсатишини тушуниб етган эди. Аммо шоҳ — шоҳ-да, унинг амри вожиб…\nБу гал ҳам Шайх Баҳлул ҳар эҳтимолга қарши қўрқув аралаш бир қизиқиш билан яна эшик тирқишидан мўралади. Яна ўша манзара. Алишернинг рўпарасида ўша гулгун чеҳра: лаблари гўё гулранг шаробга ўхшар, киприк қоқишлари жон олар… нозининг мақоми истиғно… Фақат бу гал ўша гўзалдан қолишмас бир барно йигит ҳам бор…\n— Боракалло, сизнинг бул киби зукколиқларингизни қадрлаймен, — чеҳраси кундай ёришиб деди Алишер, — ажиб сезгирсиз-да…\nШайх Баҳлул бу манзаранинг такрорини беш-олти маротаба кўргач, ўзича кенгашди: «Эҳтимол, бу ишда маним ёшлигим бордур. Ўз майлимча иш тутмайин. Бундай ишларда катталар катталарча ақл юрғизғувчидир. Яхшиси, бу сирдин дўстини огоҳ этқоним маъқулдур…»\n— Хўш, Алишербек саломатму? — сўради Бойқаро қийиқ, ўткир қаровчи кўзлари ила йигитга тикилиб.\n— Хў-ўш, соғлиғи дедингму? — такрор сўради.\n— Ие, шундай дегин? Мен эрсам, баҳорнинг касби гулфурушлиқ бўлғонидек, Алишербекнинг ҳам ижод этмақдин ўзға иши йўқ, дея хотиржам эрдим. Ҳм-м, умрининг энг кўркам ёши ҳам ўтиб бораётур… — деди йигитга зимдан разм соларкан, — Оҳ, Алишернинг тўйини кўрар кун ҳам бор эрканму? Сен йигит, боравер! Бул ҳақда дўстим бирла ўзим гаплашурмен, — дея уни хурсанд ҳолда кузатди.\nНегаки, йигитни Алишер ҳақида бемаъни хаёлларга боришини истамаган ҳолда, ўзи йигитдан шубҳаланди. «Наҳотки, — Шайх Баҳлул кетидан ўйга толди, — наҳотки, Алишер киши билмас… Йўғ-э, у қордай пок, биллурдай тоза жон. Тўхта, эшикдан киришим биланоқ ғойиб бўлур дедиму? Ҳа, ҳа, шундай деди. Эҳтимол йигитни жинму ё шайтон дариб кетғондур!» Шу пайт хаёлига урилган бошқа бир фикр ёғдусидан юзлари яшнаб кетди. Дорус салтананинг хос табибини қошига чорларкан, хаёлига урилган ўша фикр мазмунидан уни огоҳ этди ва охири:\n— Йигитни ранжитиб қўймайлук, зимдан текшурингки, ҳаракатларингизни асло сезмасун, — дея таъкидлади.\n— Йигит соппа-соғ, — деди шоҳ ёнига қайтган табиб, — маним фикримча Алишер бир катта ишға — китобга қўл урғон. Шул ишидин бир шингил ҳикоят, яъни «Шоҳ Ғозий»ни сўзламушким, таърифиға тил ожиз, сўз ожиз. Манман дейилмуш шуародин ҳам бул киби ҳикоят эшитмагонмен. Йигит шул улуғ китобдин бир буюк байт ҳам ёд айламуш назаримда, олампаноҳ.\n— Аммо, — деди у кўзлари ёниб, — бул ҳақда Пиримга оғиз очмоқдин олдин ўзим кўрмоғим, инонмоғим шарт!\n— Албатта, олампаноҳ…\nШифт ўрнида олий бинонинг гумбази қўринар, уй жиҳозлари жойида осмон атлас ёйгандек. Алишер қаршисида бир барно йигит ва бир парирўй: «Во ажабо! Булар кимлар бўлди? Эҳ, Роббим!! Бу не хилқатким, шаҳзода ва малика Алишерға нималардур деғайлар. Дўстим эрса, оқ қоғоз узра олгун қаламини сурмоқда… Ажабо!»\nШу топда миясига яшиндек урилган фикр, яъни Пирининг бир гапи ёдига тушди: «Зоҳирию ботини пок бўлғон ҳар бир инсон Яратқоннинг имдоди ила улуғ иноятқа эришғуси ва ҳамроҳлари бир умрға фариштаю малойикалар бўлғуси ҳамда анинг учун хизматда ўтқусидур. Илло, алар ҳар кимнинг ҳам назариға тушавермас, фақат покиза руҳларғағина қўриниш берғусидур…»\n— Оҳ, меҳрибон дўстим, — оҳиста деди Алишер, — мен ҳақимда қайғураётқонинғизни эшитуб, бошим кўкка етмуш. Ахир айтарларку, яхши либос танга оройиш, яхши қўлдош жонга осойиш, деб… Мундин беҳад миннатдормен, азиз дўстим.\n— Ҳа, дўстим, — хокисорона бош эгди у, — менга ишқ деб аталмуш олий бир туйғу ёпишиб олғон. Бул ишқ ўти қалбимни забт этиб, жонимға зўрлиқ қилаётур. Вафо истағон ошиқона кўнглумни эрса шаъм киби эритмоқда. Унинг зулми оловидин хастадурмен…\n— Кошки эрди…\nНега? Ажаб! Ҳар нега ва ҳар бир юмушга қодир Бойқаро қани? У шу топда яна Пирини эслади: «Демак, Алишер ботиний ишқ домида, лекин…»\n— Албатта, мақсудимға еткармоғини тилаб…\n— Етурсиз! — гапни бўлди Бойқаро, — албатта етурсиз. Чунки сизға, яъни дилинғизни ўртаётқон ишқ таърифини тавсифламакка илҳом ва куч берғувчи фаришталар кўмакка келса ажаб эрмас…\nАлишер бу гал энтикиб кетди: «Эвоҳ, ер тагида илон қимирласа сезади-я…»\nАлишер енгилгина титранди. У бир ишдан олдин ноғора чалишни ёқтирмагани боис ҳам дилидагини очиқ сўзлашни маъқул қўрмаётган эди. Аммо дўстини ранжитмаслик, айниқса: «Мақсудинғизни ошкор этмоқни маъқул қўрмасмусиз?, дея хафаланганидан сўнг, очиқ айтмоққа мажбур бўлиб қолганди:\n— Қаламим тиғи ила илму урфон конини қазимоқчи ва ана шул кондин чиққон олтунларни бир сандиққа йиғмоқчимен, — деди, — аммо бул иш мажбурияти олдинда бироз чўчиб, ҳайиқмоқдамен.\nАгар шер ўлмаса, бори паланги…\nБойқаро суҳбат бошида Алишернинг «бул иш ниҳоятда улуғ бўлуб, мендин жуда катта ақл ва заковат талаб килмоқда», — дея айттан гапини эсларкан ва ҳозирдаги истиҳоласи, яъни достонлар мазмунини ўзгартирмоқ ниятини ўйларкан: «Ҳм-м, ҳаққасти, ҳикмат маоб шуаро била беллашмоқ ҳам осон эрмас», дея ўйга чўмди.\n— Ҳа, дўстим, — деди Бойқаро, — сиз албатта келгуси башарият кўзи олдинда шеъриятнинг Низомийдай шери била тенглашқон шер киби қолгайсиз. Бунға шак-шубҳам йўқтур! Қани, омин! — дея дуога қўл очди.\nШоҳнинг жиддий туриб берган буйруғидан ранги қути ўчган Шайх Бахдулга Алишер зимдан разм соларкан, букунги ташриф ва кенгаш сабабкори у эканини дарҳол фаҳмлади. Шу боис, шоҳнинг нега йўқлаганини сўрамади, лекин хаёлига бир фикр бўйлаб ўтди: «Йигит сирдан огоҳму? Ҳм-м…»\n— Келдингму? — дея сўради.\n— Ассалому алайкум, — дея салом берди, сўнг тиз чўкиб:\n— Амринғизға мунтазирмен, — деди.\n— Қани ўғлим, яқинроқ келиб ўтир?! — лутф айлади Пир. Шайх Баҳлул аста туриб бориб, пойгакка ўтирди.\n— Ҳазратимнинг башоратларича Алишербек катта бир китоб, яъни «Хамса» ёзмоқни бошлаб юборғон. Айни бул ҳақда ўзум ҳам гувоҳменким, Алишербекнинг қаршисида ўлтирғон ул барно йигит ва парирўй — Фарҳод ила Ширин қиёфасиға кирғон фаришталар эркан.\n— Фар-Фарҳод ила Ширин? Ахир, қандай қилиб, улар…?\n— Ҳа, йигит, — деди Бойқаро, — улар зоҳиран инсон қиёфасида, аслида эрса…\n— Моҳиятан олиб қарағонимизда Аллоҳнинг ўзи буюк ижодкордур. «Илми ғайб»да айтилишича, бори олам, унинг бир бўлаги бўлмиш бизлар ҳам Аллоҳ ижод этқон тажаллиётларимиз. Яна ул зот (Аллоҳ) шундайин шафиқ ва меҳрибонким, баъзи тажаллиларини илмул яқинта қодир ва илҳоми ғайбни тавсифлашқа моҳир қилиб яратқонлар. Бундайин улуғ неъматни эрса зоҳирию ботини покларға инъом қилғон ва қилғай. Шул киби инъоматқа эга бўлғонлардин бир Алишербеқдурким, шунинг била яна уни зўр фитрат эгаси ва зиҳни солим қилиб яратқон… Энди эрса, Аллоҳим Исо иафасининг Жонбахш дами орқали хасталарға шифо юборғонидек, Алишербекнинг ҳам ишқ дардига ва шул ишқни тараннум этмак воситаси китоб — буюк «Хамса» яратмоқ дардиға кўмакка фариштаю малойикаларни юборғон. Улар юқорида айтқонимиздек, ғойиби назарлар бўлуб, бундайин хилқатлар емайди, ичмайди, қулмайди, ухламайди, туғмайди, ўлмайди-да, дунё охиратиғача бор бўлуб, зоҳиран ва ботинан пок кишилар мушкулини осон қилуб, дунё турғунча турадурлар. Пир бир нафас тўхтаб, сўнг яна деди:\nПирнинг охирги ганлари шоҳнинг кайфиятини кўтариб юборди: «руҳи поқдомонларға кўринуш бериб…»\n— Ҳа, устозимнинг, — деди охири кўзлари чақнаб, — ҳозир Фарҳод ва Ширин ҳақинда битқон бир байти ёдимға тушмуш.\nДебон Фарҳоду Шириндин ҳикоят…\nБойқаро Пирга маъноли қараркан, хаёл дарёсига ғарқ бўлди: «Ҳм-м, шикордин бош тортуб, турли важ-карсонлар кўрсатмоғининг боиси шул эркан-да…»\n— Кеча эрса, — яна сўз бошлади Шайх Баҳлул, — устозим бир зарурат юзасидин ташқариға чиққонида ижодхонасини йиғиштируб, супурмоқ учун кирғон эрдим. Хонтахта четидағи бир парча қоғозға битилгон ушбу:\nАзаддин манзили фавқул — фалакдур,\n— Кўрдингму йигит?! — таъкидлади Бойқаро, — биз бандаи мўминлар бироз ғофилмиз-да… Ғофиллиғингдин кўрғонларинг ҳақинда ноқис хаёлға бормушсен! Гар эҳтиётсизлиқ қилғонингда борму, Алишербек кўнглуни ранжитиб қўйғон бўлур эрдинг! Сўнг кўзиға қай юз била қарардинг?!\n— Ул киби номақбуллиқдин Худо асрасун, шаҳаншоҳим! — Шайх Баҳлул ер ўпиб, узр сўради.\n— Ўғлим, — Пир аста сўз бошлади, — сен ўқиғон сатрлар мазмуни шуни айтиб турибдурким, қалам бир чопқир отдур. Ҳа, шундайин бир чопқир отки, унинг жойи азалдин фалакнинг устидадур. Ул учқур отнинг чавандози эрса Алишербек бўлуб, анинг учун куч-қувват илҳом ато этадурғон «Илми ғайб»дин эркани бу сирдир. Ҳа, ул сирлар ичида энг нодир, энг буюк олмос сирдир.\n— О, Пирим, — Бойқаро бош эгиб, қўлини кўксита босди, — кошифи асрор мутабаҳҳирсиз, ҳазратим.\n— Ҳазратим, — ўртага чўккан сукунатни бузиб, сўз бошлади Бойқаро, — кеча Алишербек хонасида кўрғонларим ва ул била суҳбат асносида дўстимни янада чуқур ашлағоним ҳолда ушбуларни битиб эрдим.\n— Алишербек ҳақинда-ку? — ҳаяжонланиб деди Пир, — … эрур сўз мулкининг соҳибқирони, …Алишербек истиқболиға ишорат. Ниҳоятда гўзал, таъсирли чиқмуш, офарин олампаноҳ!\n«Устозим истеъдодиға берилғон баҳо, — ўйга толди Шайх Баҳлул, — гўзал ҳамда нодир байт чиқмуш…».\nРукнларОмина Тожибоева (1949)\n← Аввалги Аввалги Юсуф Cиддиқ. Эврилиш (ҳикоя)\nКейинги → Кейинги: Сафар Каттабоев. Ориятли дайди (ҳикоя)


Сурхондарёликлар уйидан Қизил китобга киритилган ҳайвонлар топилди » Muzlik.uz - O‘zbekiston yangiliklari\nСурхондарё вилояти Экология ва атроф муҳитни муҳофаза қилиш бошқармаси ҳамда вилоят ИИБ томонидан Шўрчи туманида истиқомат қилувчи икки фуқаронинг уйидан икки бош Бухоро қўйи ва бўри олинди. Бу ҳақда Ўзбекистон Экология қўмитаси матбуот хизмати хабар қилди . «Жойилма» маҳалласида яшовчи фуқаронинг ўзи уйида Қизил китобга киритилган икки бош Бухоро қўйи сақланаётганини хабар қилган. Бундан ташқари, туманнинг Хушчекка маҳалласида яшовчи фуқаронинг уйида сақланаётган бир бош бўри кўнгилли равишда фуқародан олинган. Уларнинг хавфсиз ва доимий назоратда бўлишини таъминлаш мақсадида жониворлар белгиланган тартибда Термиз ҳайвонот боғига топширилди. Бухоро қўйи Ўзбекистон ва Жаҳон Қизил китобига киритилган бўлиб, ушбу тур бутунлай йўқ бўлиб кетиш арафасида турган, локал тарқалган кенжа тур ҳисобланади, дейилади хабарда.


Газета Норма маслахатчи / 2019 год / № 22 / Биз яшайдиган уй\nМонополчи истеъмолчиларнинг ҳуқуқларини ҳимоя қилиб, масалага оқилона ёндашгандек кўринади. Бундан аввал катта идора ва иккита блогер – Максим Черников ва Беҳзод Рустамбеков ўртасида ихтилоф чиқмаганда шундай деса тўғри бўларди. Черников Фейсбукдаги «ХУМШ ва у билан қандай яшаш керак?» ва Telegram даги «Коммуналка» гуруҳларининг маъмури ҳисобланади. Рустамбеков эса «Тошиссиққуввати ва у билан қандай яшаш керак?» гуруҳини ташкил этган, кейинчалик у «Коммуналка» интернет-ҳамжамиятига айланган. Дарвоқе, Беҳзод буни ўз бошидан ўтказган, етказиб берувчи унга тўловни асоссиз ҳисоблаган. Айнан шу боис у ўзининг ва гуруҳдошларининг ҳуқуқларини ҳимоя қилишга киришган.\nБу масала бир неча ой аввал ўз ечимини топган бўлса ҳам уни ёритишга қарор қилдик, сабаби у бир қатор муҳим муаммолар мавжудлигини кўрсатди. Бир томондан, у фаол фуқаролик позицияси ва жамоатчилик назорати самара беришини намоён этди. Бошқа томондан қонунчиликда истеъмолчилар ва иссиқлик энергиясини етказиб берувчи ўртасида ихтилоф ва низоларга йўл очувчи нуқсонлар борлиги аён бўлди. Ихтилоф бир қатор идораларнинг муаммога ва фуқароларнинг мурожаатларига қандай муносабат билдиришини: амалдорларнинг жиддий ёки масаланинг моҳиятини англашга ҳаракат қилмай, юзаки ёндашишини ҳам яққол намоён этди.\nҚиёсловдан ўтказилмаган ҳисоблагични шикастланган деб ҳисоблаш мумкинми?\nТомонлар ўртасида ихтилоф чиқишига нима сабаб бўлганини айтиб ўтамиз. Максим Черников «Тошиссиққуввати» ДУКга Кўп квартирали уйларда иссиқлик таъминоти хизматлари кўрсатиш қоидаларини (ВМнинг 15.07.2014 йилдаги 194-сон қарорга 1-илова) бузаётганлигини баён этиб, ариза берган. «ХУМШ ва у билан қандай яшаш керак?» гуруҳига қилинган мурожаат бунга асос бўлган, унда етказиб берувчи истеъмолчиларни қиёсловдан ўтказиш оралиғи охирлаб қолгани ҳақида хабардор қилмай, рўйхатдан ўтказилганларнинг сонига қараб иссиқ сув учун ҳақ ҳисоблаганидан шикоят қилинган. «Тошиссиққуввати ва у билан қандай яшаш керак?» гуруҳида, сўнг «Коммуналка» интернет-ҳамжамиятида ҳам шунга ўхшаш далиллар келтирилган.\nБеҳзод Рустамбеков бир қатор идораларга ҳам тушунтириш беришни сўраб мурожаат қилган, Қоидаларга мувофиқ етказиб берувчи мазкур ҳолда бундай ҳисобланмаларни амалга ошириши мумкин эмаслиги ҳақида гуруҳдошларига маълум қилган.\nБлогерлар Қоидаларнинг 61-бандига асосланганлар, унда индивидуал ҳисобга олиш асбобидан фойдаланишнинг белгиланган чекланган муддати тамом бўлгунга қадар етказиб берувчи олдиндан (камида 10 календарь кундан олдин) истеъмолчига шартномада қайд этилган индивидуал ҳисобга олиш асбобидан фойдаланишнинг чекланган муддати тамом бўлганлиги тўғрисида белгиланган тартибда билдиришнома юбориши назарда тутилган. Ушбу норма истеъмолчиларнинг ҳуқуқларини ҳимоя қилиш мақсадида ишлаб чиқилиб, Қоидаларга киритилган.\nТошиссиққуввати масалага бошқача ёндашди. У текшириш муддати тамом бўлганда истеъмолчи бу ҳақда дарҳол етказиб берувчини хабардор қилиши шартлигига ҳавола қилди (Қоидаларнинг 56-банди). Индивидуал ҳисобга олиш асбобининг шикастланганлиги тўғрисида огоҳлантирилмаган ҳолларда, шунингдек у носоз бўлганда иссиқлик энергияси учун ҳисоб-китоб иссиқ сувни ҳисобга олишнинг соз ҳолатдаги асбоби кўрсаткичлари охирги марта қайд этилган пайтдан бошлаб текшириш ўтказилгунга қадар рўйхатдан ўтказилган (яшовчи) одамларнинг сони бўйича амалга оширилади (Қоидаларнинг 57-банди). Етказиб берувчи қиёсловдан ўтказилмаган ҳисоблагични шикастланган дея қабул қилиб, истеъмолчиларга носоз ҳолатдаги ҳисобга олиш асбобидан фойдалангандек: яшовчилар (рўйхатдан ўтказилганлар) сонига қараб ҳақ ҳисоблаган. Ҳужжатни ўз билгича талқин қилган. Ахир НҲҲда бу назарда тутилмаган-ку. Ҳисобга олиш асбобининг шикастланганлиги кўз билан кўриб ёхуд техник воситалар ёрдамида исботланиши ва албатта ҳужжатлар билан тасдиқланиши шарт.\nМонополчининг фикрича, Қоидаларнинг 61-банди қиёсловни ўз вақтида ўтказмаганлик учун фуқароларни жавобгарликдан озод қилмайди. Истеъмолчи етказиб берувчидан билдиришнома олдими ёки олмадими – аҳамияти йўқ. Иссиқ сувни ҳисобга олиш асбоби истеъмолчининг мулки, у қиёсловдан ўтказиш оралиғи тугаши муддатини кузатиб бориши шарт. Вақтида қиёсловдан ўтказмадими, демак, бундай ҳисоблагич кўрсаткичлари ишончсиз деб топилиши, ҳисоб-китоблар эса Қоидаларнинг 43, 57-бандларига мувофиқ рўйхатдан ўтказилганларнинг сони бўйича амалга оширилиши керак.\nБундан қандай хулосага келиш мумкин? Бир томондан, Қоидаларда етказиб берувчининг қиёсловдан ўтказиш зарурлиги ҳақида истеъмолчини хабардор қилиш мажбурияти белгиланган. Бошқа томондан – фуқароларнинг қиёслашдан ўтказиш муддати тугагани ҳақида етказиб берувчини дарҳол хабардор қилиш мажбурияти – акс ҳолда бошқача ҳисоб-китоб қилинади. Истеъмолчи қандай йўл тутиши керак? Қиёслашдан ўтказиш муддати яқинлашаётгани ҳақида эслатишларини кутиши зарурми ёки огоҳ бўлиб, уни ўтказиб юбормаслиги лозимми? Қиёслашдан ўтказиш муддатини ўтказиб юборганлиги учун киши бошига ҳисоблашларига рози бўлиши керакми ёки уларни асоссиз деб ҳисоблаши лозимми? Қоидалар лозим даражада ишлаб чиқилмагани, нуқсонларга эгалиги яққол кўриниб турибди, бу нормаларни турлича талқин қилишга, жиддий ҳуқуқий оқибатларга олиб келмоқда. Етказиб берувчи ҳужжатдаги нуқсонни ўз фойдасини кўзлаб талқин қилган. Блогерлар истеъмолчиларнинг ҳуқуқ ва манфаатларини ёқлаганлар. Зеро айрим ҳолларда таъминотчиларнинг асоссиз ҳисобланмалари бир неча миллионга етган.\nВаколатли органлар – истеъмолчиларнинг ҳуқуқларига риоя этилиши тарафдори\nҚоидаларнинг турлича ва ноаниқ талқин қилиниши етказиб берувчини ҳам, истеъмолчиларни ҳам қийин аҳволга солиб қўйди. Блогерлар кўтариб чиққан муаммони ҳал этиш зарур эди. «Тошиссиққуввати» ДУК иссиқлик энергияси истеъмолчилари билан ўзаро ҳисоб-китобларни тартибга солиш масаласига ойдинлик киритиш учун қатор идораларга мурожаат йўллади. Максим Черников ва Беҳзод Рустамбеков ҳам худди шундай йўл тутди. Ваколатли органларнинг жавоблари билан масала ечимини топди.\nАдлия вазирлиги ва Молия вазирлиги иссиқлик таъминоти ташкилоти истеъмолчига ҳисоблагичдан фойдаланишнинг чекланган муддати тамом бўлганлиги тўғрисида билдиришнома юбормаганлиги оқибатида у ҳисобга олиш асбобини ўз вақтида давлат қиёсловидан ўтказмаганда фойдаланилган иссиқ сув ҳақини квартирада рўйхатдан ўтказилган (яшовчи) шахсларнинг сони бўйича ҳисоблашни нотўғри деб топди. Адлия вазирлигининг хатида ҳисобга олиш асбобини қиёсловдан ўтказиш муддати тугаган ва етказиб берувчи билдиришнома юбормаган ҳолларда истеъмолчиларга ҳисобланган тўловлар Қоидаларнинг 43-бандига мувофиқ қайта ҳисоб-китоб қилиниши лозимлиги ҳам қайд этилган эди. Монополияга қарши курашиш қўмитаси истеъмолчиларга билдиришнома юборилмаган ҳолларда ҳисоблагич кўрсаткичлари бўйича ҳисоб-китоб қилишни мақсадга мувофиқ деб ҳисоблади. Ваколатли органлар жавоб хатларида етказиб берувчи Кўп квартирали уйларда иссиқлик таъминоти хизматлари кўрсатиш қоидаларига ўзгартиришлар киритиш масаласини кўриб чиқиши зарурлигини қайд этдилар.\nМолия вазири ўринбосари Ёрқин Турсуновнинг тушунтиришида «Метрология тўғрисида»ги Қонунга мувофиқ, ўлчов воситаларини текширувдан ўтказиш ўлчов воситаларининг белгилаб қўйилган техник талабларга мувофиқлигини тасдиқлаш мақсадида бажарилиши ҳам қайд этилган эди. Иссиқ сувни ҳисобга олиш асбобларини қиёсловдан ўтказиш муддатининг тугаши уларни шикастланган ва ишлаш қобилиятини йўқотган деб ҳисоблаш учун сабаб бўла олмайди.\nБундан ташқари, етказиб берувчи истеъмолчиларнинг иситиш ва иссиқ сув таъминоти тизимини чоракда бир марта текшириши, истеъмолчи ҳисоблагич кўрсаткичларини тўғри ёзиб олганлигини текшириш учун уларни ўз маълумотлари билан солиштириши шарт (Қоидаларнинг 58-банди). Бундай текширувларни ўтказиш пайтида етказиб берувчининг вакили индивидуал ҳисобга олиш асбобидан фойдаланишнинг чекланган муддати яқинлашиб қолганлиги ёхуд тугаганлиги тўғрисида истеъмолчини шахсан хабардор қилиш имконига эга бўлади – деб ёзилган эди тушунтириш хатида.\nВазир ўринбосари етказиб берувчига қуйидагиларни эслатиб ўтган: «Истеъмолчиларнинг ҳуқуқларини ҳимоя қилиш тўғрисида»ги Қонуннинг 21-моддасига мувофиқ, шартноманинг истеъмолчи ҳуқуқларини чеклаб қўядиган ва қонун ҳужжатларига зид бўлган талаблари ҳақиқий эмас деб ҳисобланади. Агар уларни қўллаш натижасида истеъмолчига зарар етказилган бўлса, бу зарар ишлаб чиқарувчи (сотувчи, ижрочи) томонидан қопланиши лозим. Сотувчи (ижрочи) истеъмолчини ҳақ эвазига қўшимча товарлар сотиб олишга ёки қўшимча хизматлардан фойдаланишга қисташга, шунингдек кўрсатилмаган хизматлар учун ҳақ олишга ҳақли эмас.\nМазкур Қонуннинг 4-моддасига мувофиқ, истеъмолчи … нуқсони бўлган товар (иш, хизмат), шунингдек ишлаб чиқарувчи (ижрочи, сотувчи)нинг ғайриқонуний ҳаракати (ҳаракатсизлиги) туфайли етказилган моддий зиён, маънавий зарарнинг тўлиқ ҳажмда қопланиши ҳуқуқига эга».\nМасалани ҳал қилиш ўрнига – компромат излаш?\nБлогерларнинг мурожаатларига қатор идоралар бошқача жавоб бердилар. Ё муаммонинг моҳиятини англашни, ёки монополчига қарши чиқишни истамадилар. Шаҳар ҳокимлиги Черниковнинг аризасини Мирзо Улуғбек туман ҳокимлигига йўллади, у эса умумий сўзлар билан жавоб қайтариб қўяқолди. Максим «Тошиссиққуввати» ДУК томонидан йўл қўйилаётган қонунбузарлик далилларини кўриб чиқишидан умид қилиб мурожаат қилган Бош прокуратура эса аризани шаҳар прокуратурасига жўнатди. У эса «Норматив-ҳуқуқий ҳужжатлар тўғрисида»ги Қонунга мувофиқ, қонуности ҳужжатлар нормаларини уларни қабул қилган органлар расман талқин қилишини айтди. Бироқ блогер аризасида ҳужжатнинг расмий талқин қилинишини эмас, аниқ далилларни қонунийликка риоя этилганлиги борасида кўриб чиқишни сўраган эди. Зеро прокуратура органлари қонунларнинг ижро этилиши устидан назорат қиладилар. Уларнинг асосий вазифалари қонун устуворлигини таъминлаш, қонунийликни мустаҳкамлаш, фуқароларнинг ҳуқуқ ҳамда эркинликларини ҳимоя қилишдан иборат. Шаҳар прокуратураси Тошиссиққуввати қонунийликка риоя этиши борасида унинг хатти-ҳаракатларини баҳолаш ўрнига ариза берувчи – Максим Черников иссиқлик энергияси ҳақини қандай тўлаши: қарзи бор-йўқлигини текширди. Яъни амалий ёндашиш ўрнига блогерга қарши компромат излашга тушди.\nБаҳсда далил-исбот етишмаса, кўпинча масаланинг моҳиятига бевосита тааллуқли бўлмаган қарши далиллар ишга солинади. Тошиссиққуввати интернет-ҳамжамият маъмури мурожаатларида ариза берувчининг муайян ҳуқуқ ва манфаатларига дахлдор масалаларни ҳал қилиш, поймол қилинган ҳуқуқларини тиклаш ҳақида илтимос қилмаганлигини кўрсатган. НҲҲ нормаларига ҳавола қилган ҳолда ДУКдан амалдаги қонунларни бузмасликни талаб қилган. Иссиқлик таъминотчиларининг фикрича, бу билан блогер назорат органларининг ваколатларини зиммасига олиб, «Тошиссиққуввати» ДУКни лавозим мажбуриятларига совуққонлик қилан ёндашаётганликда, қатор НҲҲни бузаётганликда айбламоқда. Етказиб берувчи истеъмолчиларнинг ҳуқуқларини ҳимоя қилиш, рақобат, табиий монополиялар тўғрисидаги қонунларга риоя этилишини Монополияга қарши курашиш қўмитаси назорат қилишини кўрсатган. Молия вазирлиги табиий монополиялар субъектларининг нархларини тартибга солувчи ваколатли орган ҳисобланади. Бошқача айтганда, иссиқлик таъминотчилари интернет-ҳамжамиятлар маъмури жисмоний шахс сифатида монополчига бундай талабларни қўя олмайди. Улар вакил орқали берилган мурожаатларга уларнинг ваколатларини тасдиқловчи ҳужжатлар илова қилиниши кераклигини ҳам қайд этганлар. Черников эса бундай ҳужжатларга эга эмас.\nЖамоатчилик назорати – истеъмолчиларнинг ҳуқуқлари бузилишига қарши\nБундай ҳолларда жисмоний шахс қандай йўл тутиши мумкинлигини кўрсатиб ўтамиз.\nРеспубликамизда «Жамоатчилик назорати тўғрисида»ги Қонун амал қилади, унинг мақсади давлат органлари ва муассасалари фаолияти устидан жамоатчилик назоратини ташкил этиш ҳамда амалга ошириш соҳасидаги муносабатларни тартибга солишдан иборат. Блогерлар унинг доирасида ҳаракат қилдилар. ЎзР фуқаролари, фуқароларнинг ўзини ўзи бошқариш органлари, қонун ҳужжатларида белгиланган тартибда рўйхатга олинган ННТ, ОАВ жамоатчилик назорати субъектларидир (Қонуннинг 3-моддаси). Давлат органларининг ва улар мансабдор шахсларининг: фуқароларнинг, юридик шахсларнинг ҳуқуқлари ва қонуний манфаатларини, жамият манфаатларини ҳимоя қилиш соҳасидаги қонун ҳужжатлари талабларининг ижро этилишини таъминлашга; ўз зиммасига юклатилган, ижтимоий ва жамоатчилик манфаатларига дахлдор бўлган вазифалар ва функцияларни бажаришга; давлат хизматларини кўрсатишга; шартномаларни бажаришга доир фаолияти ва ҳ.к. жамоатчилик назоратининг объектидир (Қонуннинг 4-моддаси).\nЖамоатчилик назорати субъектлари давлат органларига аризалар, шикоятлар ва таклифлар билан мурожаат қилишга, шунингдек қонун ҳужжатларида белгиланган тартибда уларга сўровлар юборишга ҳақли (Қонуннинг 7-моддаси). Улар жамоатчилик назоратини амалга ошириш учун зарур бўлган ахборотни қонун ҳужжатларига мувофиқ давлат органларидан сўраб олишга; фуқароларнинг, юридик шахсларнинг ҳуқуқлари ва қонуний манфаатлари, жамият манфаатлари бузилганлиги фактлари аниқланган тақдирда, материалларни ҳуқуқни муҳофаза қилувчи органларга юборишга; давлат органларининг қонунга хилоф қарорлари, улар мансабдор шахсларининг хатти-ҳаракатлари (ҳаракатсизлиги) устидан бўйсунув тартибида юқори турувчи органга ёки мансабдор шахсга ёхуд қонунда белгиланган тартибда судга шикоят қилишга; жамоатчилик назорати натижаларини эълон қилишга ҳақлидир (Қонуннинг 15-моддаси).\nБундан ташқари, қонун ҳужжатларига мувофиқ, фуқаролар ҳам табиий монополиялар субъектларига мурожаат қилишлари мумкин. «Рақобат тўғрисида» ва «Табиий монополиялар тўғрисида»ги қонунларга кўра, юридик ва жисмоний шахсларнинг аризалари ҳам рақобат ва табиий монополиялар тўғрисидаги қонунлар бузилганлиги тўғрисида ишларни кўришга асос бўлади.\nҚонунлар ишлаши керак\nСўзимизга хулоса ясаймиз. Қоидаларни «Тошиссиққуввати» ДУК ишлаб чиққан. Ҳужжат 5 йил аввал тасдиқланган. Бу вақт ичида етказиб берувчи ҳужжатга ўзгартиришлар киритиш ташаббуси билан чиқиши мумкин эди, бироқ бундай қилмади. Бу ҳолат кишини ўйлантириб қўяди: НҲҲ нормалари лозим даражада ишлаб чиқилмагани сабабли номувофиқликлар юзага келиб, етказиб берувчи билан истеъмолчилар ўртасида ихтилофларга олиб келдими ёки бу ҳужжатдаги нуқсонни ўз манфаати йўлида қўлловчи монополчининг ҳийласими?\nЗеро биргина истеъмолчи катта идора ҳуқуқини бузганда ўзини ҳимоя қилиши мушкул. Одатда монополчи жамоатчилик аралашувини хушламайди. Қонунчилик бузилиши унга қўл келади. Оз сонли истеъмолчиларгина ноқонуний ҳисобланмалар юзасидан тортишиш учун етказиб берувчи ҳузурига боради. Кўпчилик қўл силтаб: барибир ҳеч нимага эришмаймиз дейди. Ё компьютер хато қилган, ё ҳужжатлар йўқолган бўлиб чиқади. Навбат кутиш, бир талай маълумотнома йиғиш кўз олдингизга келади. Судларда ҳам қонун талабларидан эмас, кўпинча монополчининг манфаатларидан келиб чиқадилар. Давлат органлари ушбу номаъқулчиликларни тўлақонли назорат қила олмайди. Шу сабабли қонунчиликда жамоатчилик назоратининг роли кучайтирилган, фуқароларга дастаклар ва кенг ваколатлар берилган. Афсуски, уларни кўпчилик қўллай олмайди.\nМонополчи ваколатли органлар унинг хатти-ҳаракатларига баҳо берганидан сўнг қонунбузарликка йўл қўйганини тан олишга мажбур бўлди. Бироқ муаммони икки киши кўтариб чиқди. Саъй-ҳаракати, мақсадга эришиш йўлидаги қатъияти, қонунчиликка таянгани, қонунлар ишлаши керак деган позицияда тургани сабабли муваффақиятга эришди.\nҚиёсловдан ўтказиш ҳақида бир йил аввал хабар бериладими?\n«Тошиссиққуввати» ДУК иссиқ сув ҳисоблагичларини давлат қиёсловидан ўтказиш муддати яқинлашаётгани ҳақида истеъмолчиларни хабардор қилмаслик билан боғлиқ хатосини тузатишга киришган кўринади. Ўшанда етказиб берувчи қиёсловдан ўтказиш муддатини кечиктирган ва билдиришнома олмаган фуқароларга квартирада рўйхатдан ўтказилганларнинг сони бўйича тўловларни асоссиз ҳисоблаган. Учтепа туманида (фақат ундагина эмас) истеъмолчилар бошқа ҳолатга тўқнаш келдилар. Улар 4 йилни ташкил этадиган қиёсловдан ўтказиш оралиғи тугашидан анча аввал қиёсловдан ўтказиш зарурлиги ҳақида билдиришнома ола бошладилар. Масалан, 10 ой, бир йил ва ҳатто ундан аввал. Аслида жисмоний шахсларнинг иссиқ сув ҳисоблагичлари 4 йилда 1 марта қиёсловдан ўтказилади.\nТаҳририятга мурожаатлардан бирида айтилишича, истеъмолчида ҳисобга олиш асбобини қиёсловдан ўтказиш оралиғи тугашига анча вақт – 10 ой қолган. Олинган билдиришномада эса қиёсловдан ўтказмаганлиги ва уни ўтказиш учун буюртманома беришни сўраб етказиб берувчига дарҳол мурожаат қилиши зарурлиги кўрсатилган. Истеъмолчи билдиришномани 2019 йил март ойининг бошида олган, иссиқ сув ҳисоблагичини охирги қиёсловдан ўтказиш сертификатининг амал қилиш муддати эса 28.01.2020 йилда тугайди.\n«Тошиссиққуввати» ДУК Учтепа бўлинмасида ундан ҳужжатлар пакети: ҳисоблагични охирги қиёсловдан ўтказиш сертификати, иссиқ сув ҳақи тўланганлиги тўғрисидаги охирги квитанциялар, иссиқлик таъминотчилари ҳисоблагични қиёсловдан ўтказиш учун 2016 йилда ўрнатган пломбани олиш тўғрисидаги далолатноманинг нусхалари, ҳисобга олиш асбоби кўрсаткичлари фотосуратини талаб қилдилар. Бунда истеъмолчи узоқ навбат кутишига тўғри келди.\nСавол юзага келади: қиёсловдан ўтказиш оралиғи тугашига ҳали 10 ой қолган бўлса, нега қиёсловдан ўтказиш муддати келди деб чалғитдилар? 10 ойдан кейин охирги қиёсловдан ўтказиш муддати ҳақиқатдан ҳам тугаганда ушбу маълумотлар эскириб, уларни янгилашга мажбур қилсалар, нима учун ҳужжатларни, шу жумладан ҳисобга олиш асбоби кўрсаткичлари фотосуратини, охирги квитанцияларнинг нусхаларини йиғди?\nНима учун «Тошиссиққуввати» ДУК неча йилдан бери ҳисобни тартибга сола олмайди? Истеъмолчи мунтазам равишда маълумотномалар, қоғозларни тақдим этса, ҳисоблагич кўрсаткичларини фотосуратга олса (XXI асрда), улар эса иссиқлик таъминоти бўлинмаларида изсиз йўқолиб, кўпинча базада нотўғри маълумотлар пайдо бўлиб қолаверса, унинг ходимлари қандай ишлайди ўзи? Мақталган электрон базалар, замонавий ҳисобга олиш дастурлари қани? Бизга мурожаат қилган истеъмолчи аввалги қиёсловдан ўтказишдан сўнг далолатнома ва сертификат нусхаларини туман иссиқлик таъминоти ташкилотига тилхат олиб топширганини, кейин етказиб берувчи электрон базада қайд этган маълумотларни текшириб, ишонч ҳосил қилганини айтди. Бу ахборотнинг ҳаммаси қаерга йўқолади?\nНима сабабдан етказиб берувчи истеъмолчини 10 ой аввал (бир йил ва ундан ҳам олдин) қиёсловдан ўтказиш ҳақида огоҳлантиришга қарор қилди? Қоидаларда истеъмолчини қиёсловдан ўтказиш ҳақида хабардор қилишнинг чекланган муддати кўрсатилган. Ҳужжатда етказиб берувчи олдиндан, индивидуал ҳисобга олиш асбобларидан фойдаланишнинг белгиланган чекланган муддати тугашига камида 10 календарь кун қолганда истеъмолчига билдиришнома юбориши қайд этилган. Бироқ хабардор қилиш учун 10 кун озлик қилади. Почта орқали юборилса, истеъмолчига етиб келгунча бир ҳафта ва ундан кўп вақт ўтиши мумкин. Совуқ сув ўлчагичларини қиёсловдан ўтказиш ҳақидаги билдиришнома камида 30 календарь кун олдин истеъмолчига юборилади. Иссиқ сувни ҳисобга олиш асбоблари учун ҳам худди шундай муддат жорий этилса, мақсадга мувофиқ бўлар эди. Ёхуд етказиб берувчи индивидуал ҳисобга олиш асбобларидан фойдаланишнинг белгиланган чекланган муддати тугаши ҳақида истеъмолчини қанча вақт мобайнида хабардор қилишини кўрсатиб, формулировкага аниқлик киритиш лозим.\nАкс ҳолда навбатдаги қиёсловдан ўтказиш муддати яқинлашганда истеъмолчи буни унутиши, етказиб берувчи эса рўйхатдан ўтказилганлар сони бўйича ҳисобга ола бошлаши мумкин. Бунда истеъмолчини ярим ёки бир йил аввал огоҳлантирганини рўкач қилиши ҳам мумкин. Чунки иссиқлик таъминотчилари билдиришномада уни почта орқали жўнатган ёхуд истеъмолчига тақдим этган санани кўрсатмаганлар. Етказиб берувчи шу тариқа истеъмолчиларни хатловдан ўтказаётган бўлса, билдиришномада айнан шу кўрсатилган бўлиши керак.\nТўғри, етказиб берувчининг фуқаролар яқинлашиб қолган қиёсловдан ўтказиш муддати ҳақида ўзлари қайғуришлари керак дея эътироз билдириши ўринли. Бироқ қонунчиликда истеъмолчиларнинг ҳуқуқларини ҳимоя қилиш мақсадида олдиндан хабардор қилиш зарурати белгиланган бўлса, етказиб берувчи ушбу нормаларга риоя этиши шарт.\nҚиёсловдан ўтказиладими ёки текширувдан?\n«Тошиссиққуввати» ДУК ходимлари истеъмолчиларнинг ҳуқуқий саводсизлигидан кўп шикоят қиладилар, бироқ ўзлари ҳам қўпол хатоларга йўл қўядилар. Хусусан, ҳисобга олиш асбобларини қиёсловдан ва текширувдан ўтказиш турли хил тушунча эканлигига қарамай, уларнинг кўпчилиги бунинг фарқига бормайдилар. «Тошиссиққуввати» ДУК имзолаган билдиришнома ва ҳужжатлар бланкаларида етказиб берувчи текширув ўтказиш зарурлиги ҳақида хабардор қилади, аслида эса ҳисобга олиш асбобини қиёсловдан ўтказиш назарда тутилган бўлади. Бу қўпол хато, НҲҲни бузиб кўрсатишдир, бунинг учун иссиқлик таъминотчилари ҳеч қандай жавобгарликка тортилмайди. Юристлар ёки бундай бланкаларни тарқатишга рухсат бераётган Тошиссиққувватининг масъул ходимлари қаерга қараяпти?\n«Метрология тўғрисида»ги Қонуннинг 1-моддасига мувофиқ, ўлчов воситаларини қиёсловдан ўтказиш – ўлчов воситаларининг белгилаб қўйилган техник талабларга мувофиқлигини аниқлаш ва тасдиқлаш мақсадида давлат метрология хизмати органлари (ваколат берилган бошқа органлар, ташкилотлар) томонидан бажариладиган операциялар мажмуи.\nҲисобга олиш асбобини текширишга келсак, Қоидаларда бундай тушунча умуман белгиланмаган. Қоидаларнинг 58-бандида назарда тутилишича, етказиб берувчи истеъмолчиларнинг иситиш ва иссиқ сув таъминоти тизимини чоракда бир марта текшириши, истеъмолчилар томонидан индивидуал ҳисобга олиш асбоби ёзиб олинган кўрсаткичларининг тўғрилигини ўз маълумотлари билан текшириши ва улар томонидан иссиқ сувнинг истеъмол қилинган ҳажми тўғрисида маълумотлар тақдим этилиши шарт. Бироқ ҳисоблагични бу мақсадда текширишнинг қиёсловдан ўтказишга ҳеч қандай алоқаси йўқ. НҲҲда бундай формулировка мавжуд бўлмаса, истеъмолчи ҳисобга олиш асбоби текширувдан ўтказилмаганлиги (бунинг учун рўйхатдан ўтказилганлар сони бўйича тўлов ҳисоблангани) учун етказиб берувчининг даъволари юзасидан суд тартибида низолашиши мумкин. Бунда Тошиссиққуввати ходимлари «текширув» тушунчаси остида нимани назарда тутганларининг аҳамияти йўқ.\nҲокимларнинг кафолат хатлари юридик кучга эга эмас\nДавлат ва жамоатчилик эҳтиёжлари учун ер участкалари олиб қўйилаётганда фуқароларга тарқатиладиган кафолат хатларига ишонса бўладими? Инвесторлар, қурувчилар, ҳокимлар ва уларнинг ўринбосарлари турар жойлар бузилаётганда, гаражлар демонтаж қилинаётганда яшовчиларга бузилаётган уй ўрнига янги қурилган уйлардан квартира ёхуд демонтаж қилинган гараж ўрнига замонавий парковкадан жой беришни ваъда қиладилар. Фуқароларга етказилган барча зарар тўлиқ қопланишига ишонтирадилар. Бироқ бундай ёзма мажбуриятлар ҳеч қандай салмоққа эга эмас.\n«Норма маслаҳатчи» газетаси сонларидан бирида кафолат хатларининг ҳуқуқий жиҳатдан мувофиқлиги масаласини кўтарган эди («Нигерия хати» кафолат бера оладими?», «Норма маслаҳатчи»нинг 4.12.2018 йилдаги 49-сони). Материалда бундай шаклдаги ҳужжат қонунчиликда назарда тутилмаганлиги сабабли ёзма кафолатлар юридик кучга эга эмаслиги ҳақида сўз борган эди.\nФуқаролар қурувчи ва инвесторларнинг кафолат мажбуриятларига ишонмай қўйдилар. Ҳоким ёки унинг ўринбосари имзолаганлари эса бошқа гап, – деб ҳисоблайди фуқаролар. – Улар давлат ҳокимияти органи вакили, демак, масъулият, ҳимоя, умид бор.\nЎзР Адлия вазирлигининг ушбу масала юзасидан, шунингдек турар жойларни бузиш, ер участкалари олиб қўйилиши муносабати билан зарарларни қоплаш тартиби ҳақидаги тушунтириши ижтимоий тармоқларда жойлаштирилган эди. Унда айтилишича, «давлат ва жамоатчилик эҳтиёжлари учун ер участкаси олиб қўйилиши муносабати билан мулкдорга етказилган зарар тўлиқ қопланиши ҳақида ҳокимнинг кафолат хати бериши қонун ҳужжатларида назарда тутилмаган. Бундан ташқари, бундай кафолат хати турар жойга мулк ҳуқуқи юзага келиши ва ўтишини тасдиқловчи ҳужжат деб ҳисобланмайди».\nУй-жой соҳасидаги кадрлар: Германияда қандай тайёрланади\nЎзбекистонда ислоҳотлар олиб борилаётган УКХ учун кадрларни қаердан топиш масаласи долзарб бўлиб турган бир вақтда Германияда бу муаммо аллақачон ҳал этилган. Соҳа мутахассисларини тайёрлашга оид немис тажрибасидан фойдаланишимиз мумкин. Бугунги кунда Ўзбекистонда турар жой даҳалари жадал суръатларда барпо этилмоқда. Турар жойни профессионал бошқариш билан боғлиқ қатор масалалар юзага келмоқда. Ҳали хизмат қилиши мумкин бўлган уйлар бузилиб, ўрнига кўп қаватли бинолар қурилмоқда. Германияда эски биноларга жуда эҳтиёткорлик билан муносабатда бўладилар. Деярли ҳеч бирини бузмай, бундай уйларни реконструкция ва модернизация қилиб, умрини узайтирадилар. Немис мутахассисларининг фикрича, уларни тиклаш арзонроқ ва самаралироқ. Pro House лойиҳаси доирасида ташкил этилган Ўзбекистондан Германияга ўқув сафари иштирокчилари бунга ишонч ҳосил қилдилар.\nДастлабки 5 кунда Бохумдаги Европа уй-жой хўжалиги ва кўчмас мулк иқтисодиёти таълим марказида (EBZ) кўп квартирали уйларни уйларни (ККУ) бошқариш бўйича немис тажрибаси ўрганилди. Соҳада таълим тизими яхши йўлга қўйилгани сабабли УКХда кўп натижаларга эришилган. Ўқув маркази – ушбу соҳада профессионалларни тайёрлашга ихтисослашган Германиядаги энг йирик муассасалардан бири. У 1957 йилда ташкил этилган. Урушдан кейинги йилларда Германияни тиклашга киришилганда уй-жой соҳаси мутахассислари: архитекторлар, қурувчилар, кўчмас мулкни бошқарувчилар кабиларга эҳтиёж катта бўлган. Талаб таклифни юзага келтирган – профессионалларни тайёрловчи турли бирлашмалар фаол тарзда тузила бошлаган. EBZ узоқ фаолият юритиб, Европа даражасидаги қудратли таълим тизимига айлана олди. Бу ерда соҳадаги эҳтиёжни имкон қадар ҳисобга олган ҳолда уй-жой хўжалиги учун кадрларни тайёрлашга комплекс, универсал ёндашувни таъминлай олдилар. Молиявий, моддий, интеллектуал ресурслар жамланган мазкур таълим муассасасида мутахассислар тайёрланади, бу ўз натижасини бермоқда. Собиқ совет мамлакатларида, шу жумладан Ўзбекистонда УКХ учун профессионал кадрлар битта эмас, балки турли ўқув муассасаларида тайёрланади.\nГермания уй-жой соҳасида муҳим ўрин эгалловчи 3 та катта бирлашма EBZ муассислари ҳисобланади. У Немис уй-жой компаниялари ва кўчмас мулк компаниялари федерал иттифоқидир. Қарийб 3 000 та тузилма: шаҳар ва федерал даражадаги ерларнинг уй-жой компаниялари унга аъзо. Қарийб 6 млн квартира уларнинг бошқаруви остида бўлиб, уларда 13 млн дан ортиқ киши яшайди. Германияда ижарага олинадиган уйларнинг тахминан 13%и уларга қарашли. Таълим марказининг иккинчи муассиси – Германиянинг ғарбий қисмидаги Немис уй-жой компаниялари ва кўчмас мулк компаниялари иттифоқи. Учинчиси – Турар ва нотурар жойларни бошқарувчи хусусий компанияларнинг федерал иттифоқи. Кўчмас мулк соҳасидаги ушбу ўрта бизнес уюшмаси 1946 йилдан бери федерал ва маҳаллий даражада фаолият юритиб келади. Унинг аъзолари – УКХ учун лойиҳа ҳужжатларини буюртирувчилар ва ишлаб чиқувчилар, кўчмас мулк ва уй-жой мулкдорлари бирлашмаларининг бошқарувчилари, уй-жой хизматларини етказиб берувчилар ва ҳ.к.\nУшбу қудратли учлик EBZ таълим тузилмалари фаолиятини молиялаштирувчи фондга асос солган. 2 410 нафардан ортиқ ўқувчи уларда кўплаб ихтисосликларни ўзлаштиради. Профессионалларнинг ушбу армияси кўп квартирали уйларни бошқариш, иқтисодиёт ва ишлаб чиқаришни ташкил этиш, молиялаштириш, маркетинг ва менежмент, бинолардан фойдаланиш, уларни модернизациялаш ва санациялаш, хусусийлаштириш, шаҳарлар ва турар жой мавзеларини ривожлантириш дастурларини режалаштириш ва ҳ.к. соҳаларда фаолият юритади.\nEBZ таркибига коллеж, бизнес-мактаб – амалий фанлар университети, академия, Бохумдаги Рур университети ҳузуридаги таълим марказининг шуъба бўлинмаси ҳисобланган Уй-жой хўжалиги ва кўчмас мулк илмий-тадқиқот институти (INWIS) киради. ИТИ 1994 йилда ташкил этилган. У уй-жой хўжалиги ва кўчмас мулк бозорининг турли жиҳатлари бўйича хусусий ва давлат корхоналарини қўллаб-қувватлайди ва уларга маслаҳат беради. INWIS илмий фаолияти ва консалтинг йўналишлари сирасига уй-жой бозорларини таҳлил қилиш ва баҳолаш, ижара қиймати, турар жой даҳаларини ривожлантириш, хизматларни баҳолаш, кексалар учун турар жой, уй-жой ва ижтимоий сиёсат ва ҳ.к. киради. Академия таркибида мутахассислар шу жумладан сиртдан ва масофадан туриб малака ошириб, иқтисодчи, кўчмас мулк бошқарувчиси ихтисосликларига эга бўладилар. EBZ ҳузуридаги коллежни сертификатланган иқтисодчилар, кўчмас мулк бўйича ассистентлар битириб чиқади. Амалий фанлар университети олий маълумот олиш имконини беради. Унда кўчмас мулкни бошқариш, бизнес-маъмуриятчиликни ўзлаштирадилар.\nХусусан, энергия тежамкорлиги бўйича назарий курс шу ернинг ўзида амалиётда мустаҳкамланади. Ўқув комплексининг бир қатор хоналарида энергия самарадор архитектура, муҳандислик, конструктив ечимлардан фойдаланилган, ўзбекистонликлар улар билан танишдилар.\nЕвропа таълим маркази тузилмаларида ўқитиш пуллик. Кўпинча уни ўзи учун мутахассисларни тайёрлаётган давлат муассасалари ва хусусий компаниялар тўлайди.


05 март 2021, Тошкент вақти: 15:36\n28 март куни Дерипаска The Wall Street Journal ҳамда The Washington Post газеталарига ҳақ тўлаб, ўз танқидий мақоласини чоп эттирди. Associated Press ҳисоботида Дерипаска ва Манафорт ўртасидаги ҳамкорлик ёритилган. Манафорт 2016 йилнинг августида Украинадаги сиёсий партиядан ноқонуний равишда маблағ олгани ошкор бўлганидан кейин истеъфо берган эди.\n22 март куни эълон қилинган ҳисоботда ёзилишича, Манафорт Дерипаскага ишлаётган пайтида АҚШ, Европа ҳамда собиқ совет мамлакатларида сиёсат ва бизнес шартномаларга таъсир ўтказиш ҳамда оммавий ахборот воситаларида Россия президенти Владимир Путин ижобий оҳангда тасвирланишига эришиш режасини таклиф қилган.\nДерипаска мақоласида мен “Путин ҳукуматига катта фойда олиб келиш учун 10 миллион доллар қийматга эга йиллик шартнома имзолаганим ва уни ижро этиш вазифаси Пол Манафорт елкасига юклангани таъкидланади. Мен мазкур ёвуз иддао ва ёлғонни кескин рад этмоқчиман. Дунёнинг ҳеч бир бурчагида “Путин ҳукумати” қизиқишларини тарғиб қилиш ёки илгари суриш учун ҳеч қачон ҳеч қанақа ваъда қилганим ёки шартнома имзолаганим йўқ”, дейилади.\nАслида эса Associated Press ҳисобитида Дерипаска Путинга фойда келтирувчи шартнома имзолаган, дейилмаган. Ҳисобот “Манафортга қилинган тўловлар ҳамда бизнес ҳужжатлар билан таниш одамалар”га таянган ҳолда, Манафорт шу каби махфий стратегия режасини 2005 йилнинг июнида таклиф қилгани ва 2006 йилнинг бошида 10 миллион доллар қийматга эга шартномани имзолагани таъкидланади.\nДерипаска ўз фаолияти ҳақида “ёлғон иддаоларни” тарқатаётган ҳар қандай “шахс ёки нашриётни” жавобгарликка тортишини билдирди.\nОзодлик радиоси Associated Press матбуот котибидан Дерипаска мақоласи ҳақида сўраганда, “Ҳисоботимизни тўғри деб биламиз”, деган жавобни олди.\nПрезидент Трамп маъмурияти ҳокимият тепасига келганидан бери Россиянинг АҚШ ички ишларига аралашгани ва Трамп ёрдамчиларининг Россия билан алоқаси текширилаётгани ҳақидаги хабарлар тинмаётир.\nАҚШ разведка хизматлари январь ойида Россия президенти Владимир Путин 2016 йилда ўтган АҚШ президентлик сайловига “таъсир ўтказиш кампаниясини” буюртиргани ҳақидаги ҳисоботни эълон қилган.\nҲисоботда айтилишича, Россия расмийлари киберҳужумлар, ҳужжат сиздиришлар ҳамда бошқа услублар ёрдамида АҚШ сайлов тизимига таъсир қилиб, демократлар партияси номзоди Ҳиллари Клинтонни қоралаш, Трамп ғалабасини таъминлашга қаратилган.\nОқ уй матбуот котиби Шон Спайсер ўтган ҳафтада Манафор Дерипаскага ўн йил аввал ишлаганини ва бунинг Манафортнинг Трамп сайлов кампаниясидаги фаолиятига алоқаси йўқлигини таъкидлади.\n20 март куни АҚШ Федерал тергов бюроси (ФТБ) директори Жеймс Коми президент Трамп ёрдамчиларининг Россия расмийлари билан алоқасига оид даъволари суриштирилаётганини тасдиқлади.\nБошида ишончсизлик билдирган Трамп эндиликда сайловга қилинган киберҳужумлар ортида Россия турганига ишонишини айтмоқда. Аммо президент мазкур кампания сайлов натижасига таъсир кўрсатмаганини таъкидлаб келади.\nҲозир АҚШ Конгрессининг тўрт қўмитаси Россиянинг 2016 йилги сайлов давомидаги ҳаракатларини тергов қилмоқда.\nДерипасканинг 28 март куни эълон қилинган мақоласида у ўз “обрўси ва номини” ҳимоя қилиш учун Конгресс эшитувларида иштирок этишга тайёр эканлиги айтилади.


Рамазон яхшилик ва силаи раҳм ойидир\nРамазон ойида рўзадорнинг қалби синиқ ва нафси итоаткор, раҳмати ва шафқати эса янада зиёда бўлади. Унинг яхшиликларига энг ҳақдор кишилар унинг яқинлари ва қариндошлари ҳисобланади. Рамазон мусулмон кишига унинг яқинлари ва қариндошлари бор эканини эслатади. Шунда у уларни зиёрат қилади ва уларга яхшилик қилишни бошлайди. Аллоҳ таоло бундай марҳамат қилади: “Эҳтимол, (иймондан) юз ўгирсангиз, ер юзида фасод қилиб, қардошлик ришталарини узарсиз?! Ана ўшаларни Аллоҳ лаънатлади, уларни кар қилди ва кўзларини кўр қилди” (Муҳаммад сураси, 22-23 – оятлар).\nҚариндошчилик алоқаларини узиш энг катта гуноҳ ва улкан хатолардан, уни мустаҳкамлаш эса энг гўзал солиҳ амаллардандир. Расулуллоҳ соллаллоҳу алайҳи васаллам айтадилар: “Раҳм (қариндошчилик)ни узувчи жаннатга кирмайди”.\nАллоҳ уни боғлашга буюрган алоқани узган киши қандай қилиб жаннатга кирсин?!\nРасулуллоҳ соллаллоҳу алайҳи васаллам айтадилар: “Силаи раҳм қилувчи берганга яраша қайтарган эмас. Лекин силаи раҳм қилувчи ўзининг силаи раҳми кесилганда уни боғловчидир”, дедилар (Имом Бухорий, Имом Абу Довуд, Имом Термизий ривояти).\nБошқа бир ҳадисда бир киши у зот соллаллоҳу алайҳи васалламга: “Ё Расулуллоҳ, мени қариндошларим бор. Улар билан алоқани тиклайман, улар узишади. Уларга яхшилик қиламан, улар менга ёмонлик қилишади”, деди. Шунда у зот бундай дедилар: “Агар сен айтганингдек бўлсанг, уларга мал(нон пишириладиган иссиқ чўғ)ни едираётган экансан ва сенга доимий Аллоҳдан бир ёрдам берувчи бўлиб туради”.\nРасулуллоҳ соллаллоҳу алайҳи васалламнинг қариндошлари жуда оз эди. Шунга қарамай у зотга энг кўп душманчилик қилишарди. У зотни ватанларидан қувишди, азиятлар беришди ва уришгача боришди. Аммо Аллоҳ у зотга ғалабани берганда ҳали инсонлар эшитмаган афвни эълон қилдилар.\nСилаи раҳм умрни зиёда қилади, унга барака олиб киради ва ажр-савобларни кўпайтиради. У иймон мукаммаллиги, Аллоҳдан қўрқиш ва Қуръонга бўйсуниш белгисидир. Расулуллоҳ соллаллоҳу алайҳи васаллам айтадилар: “Аллоҳ менга мен биан алоқани узганлар билан уни тиклашни, зулм қилганларни афв қилишни ва маҳрум қилганларга беришни буюрди”.\nИбодатларнинг ва яхшиликларнинг энг каттаси ота-онага қилинган яхшилик ҳисобланади. Уларга яхшилик қилиш, меҳрибончилик кўрсатиш, ҳақларига дуо қилиш ва буйруқларига итоат этиш лозим. Уларга итоат этиш Аллоҳга итоат этиш каби бўлади. Аллоҳ таоло бундай марҳамат қилади: “Роббинг фақат Унинг Ўзигагина ибодат қилишингни ва ота-онага яхшилик қилишнигни амр этди. Агар ҳузурингда уларнинг бирлари ёки икковлари ҳам кексаликка етсалар, бас, уларга «уфф» дема, уларга озор берма ва уларга яхши сўз айт! Икковларига меҳрибонлик ила хокисорлик қанотингни паслат ва «Роббим, алар мени кичикликда тарбия қилганларидек, уларга раҳм қилгин», деб айт” (Исро сураси, 23-24 – оятлар).\nРасулуллоҳ соллаллоҳу алайҳи васалламнинг ёнларига бир киши келиб: “Ё Расулуллоҳ, чиройли муомала қилишимга инсонларнинг энг ҳақдори ким?”, деб сўради. У зот алайҳиссалом: “Онанг”. У: “Сўнгра ким?”, деди. У зот соллаллоҳу алайҳи васаллам: “Онанг”, дедилар. У: “Сўнгра ким?”, деб яна сўради. У зот яна: “Онанг”, дедилар. У яна: “Сўнгра ким?”, деди. У зот: “Отанг”, дедилар.\nРўза силаи раҳм ва яхшилик мадрасасидир. Чунки у гўзал ахлоқ тарбиячиси ва ўзаро муҳаббат риштасини мустаҳкамловчисидир. Рўза тутган кишининг руҳи эрийди, нафси мусаффолашади ва табиати юмшайди. Шояд, биз ушбу ойда яқинларимизга қайтсак ва уларни зиёратимиз, совға ва яхшиликларимиз билан хурсанд қилсак. Аллоҳ таоло яхшилик қилган бандасининг ажрини ҳеч қачон зое қилмайди.\nАллоҳим, бизни динингни теран англайдиган ва Расулуллоҳ соллаллоҳу алайҳи васалламнинг суннатларида собит турадиган қилгин! Бизларни тўғри йўлга ҳидоят айла!\nДоктор Оиз Ал-Қарнийнинг\n“Рўзадорлар учун 40 дарс” китобидан\nСаидхон қори МАХСУМ\n13 Май, 2020 йил | 15


Давлат дастури лойиҳаси қизғин муҳокамада\nГлавная Все новости Узбекистана Давлат дастури лойиҳаси қизғин муҳокамада\n“Илм, маърифат ва рақамли иқтисодиётни ривожлантириш йили”да амалга оширишга оид давлат дастури тўғрисида”ги Ўзбекистон Республикаси Президенти фармони лойиҳаси 11 февралдан бошлаб жамоатчилик муҳокамаси учун “Тараққиёт стратегияси” марказининг 2020.strategy.uz сайти ҳамда regulation.gov.uz порталига жойлаштирилган.\nМуҳокамаларнинг бориши бўйича йўлга қўйилган мониторингга кўра, 13 февраль соат 20.30 га қадар 2020.strategy.uz сайтига жами 779 та таклиф ва муносабат келиб тушган. Жумладан, дастурнинг биринчи йўналиши юзасидан – 321 та, йўналиш бўйича 175 та, учинчи йўналишга доир 137 та, тўртинчи йўналиш борасида 139 та, бешинчи йўналишга оид 7 та муносабат билдирилган. Дастурнинг прописка тизимини ислоҳ қилиш банди ҳали-ҳануз энг долзарб масала бўлиб турибди. Мазкур банд бўйича ҳозирга қадар 75 та муносабат қолдирилган.\nБундан ташқари, regulation.gov.uz порталига 213 та таклиф ва муносабат тушган.


Бўлғуси рассомлар яланғоч аëл расмини чизмайди\nсентябр 11, 2012\nТаниқли суратчи Макс Пенсонга оид бу расмда музейга ташриф буюрган ўзбеклар акс этган.\nЎзбекистондаги тасвирий санъат билим юртларида яланғоч натура чизмаслик борасида тавсия берилмоқда.\nРассомлик коллежларида шу кунларда талабалар яланғоч натура (яланғоч тарзда ўтирган аëл ёки эркакнинг тиригига қараб-таҳр.) расмини чизиш машғулотлари бекор қилинди.\nБу маълумотни бизга етказган Ўзбекистон рассомлик ва дизайн институтининг собиқ ўқитувчиси, ҳозир АҚШда яшаëтган Сергей Игнатьев ўзининг Тошкентдаги талабалари айтганига таяниб, Тошкент рассомлик ва дизайн институтида ҳам яланғоч аëлларни натурага қараб чизиш машғулотларига барҳам берилганини айтди:\n- Институтдаги катта курсларга яланғоч аëлга қараб расм чизишни тақиқлаб қўйишибди, дейди рассом Сергей Игнатьев.\nАйни пайтда, Ўзбекистон рассомлик ва дизайн институтининг Озодлик билан гаплашган мутасаддиси талабаларнинг яланғоч аëллар суратини чизишни тақозо қиладиган машғулотларга буткул барҳам берилмаганлигини айтди:\n- Бунақа дарслар ҳали бор. Европа курсларида яланғоч натура чизиш машғулотлари давом этмоқда, дейди олийгох вакили.\nРассом Сергей Игнатьев эса мулозим гапига аниқлик киритиб, рассомлик институтида тирик натура эмас балки маникенлар (қўғирчоқлар) сурати чизилаëтганини айтади:\n- Бу мутлақ маразмдан бошқа нарса эмас, дейди рассом.\nБир ўқ билан икки қуëн\nНемис рассоми Эрнст Людвиг Киршнернинг "Ҳаммомдаги уч ялонғоч қиз" асари ҳам Ўзбекистон музейларида осилмаган бўларди.\nЎзбекистонлик рассом Даврон Йўлдошевга кўра, яланғоч натура чизиш машқларини йўқ қилган санъат коллежлари ва олийгохлар бир ўқ билан икки қуëнни уришган.\n- Яланғоч бўлиб туриб берадиган аëлни топиш машаққат, яна унга пул ҳам тўлаш керак. Бу машғулотлар йўқ қилинганидан кейин пул тежалади ва ўзбек менталитетига риоя қилинадиган бўлди, дейди рассом.\nЎз вақтида Бенков номли Тошкент Рассомчилик билим юртида ва Москвадаги Суриков номли Рассомчилик академиясида яланғоч натураларни муттасил чизиб рассомлик машқини олган Даврон Йўлдошев бундай дарсларни бўлғуси рассомлар учун зарур предмет деб билади:\n- Инсон анатомиясини билиш учун рассом одам танасини либослардан ҳоли тарзда диққат билан кўздан кечирмоғи керак. Танани ўрганмасдан туриб, гавда тасвирини чизиш мушкул. Шу боис бундай дарслар зарур деб биламан.\nРассом Эрон Ислом Республикаси пойтахти Теҳрон Рассомчилик академиясига борганида шундай ҳолатга дуч келганини айтади:\n- Теҳронда яланғоч натура чизиш ўқув дастурида мутлақо йўқ экан. Улар минатюра чизиш йўлидан боришгани боис шундай йўлни тутишган, дейди Даврон Йўлдошев.\nДаврон Йўлдошев билан суҳбат\nРенуар ҳам тақиқ остида\nАйни пайтда Ўзбекистондаги кўргазмалардан яланғоч аëллар суратлари бадарға бўлгани кузатилмоқда.\nРассом Даврон Йўлдошевнинг айтишича, кўргазмаларда яланғоч қизлар сурати осилмай қўйгани ëзилмаган таъқиқлар билан боғлиқ.\nСергей Игнатьев эса Ўзбекистонда нафақат замонавий рассомлар, балки Ренуар каби классик рассомлар асарлари ҳам исталмаганлар сафидан ўрин олганини айтади.\nЎзбекистонлик рассом Янис Салпинкидининг “Ўтлоқдаги уч яланғоч соҳибжамол” асари Тошкентдаги кўргазма залидан олиб ташлангани Сергей Игнатьев фикрини исбот қилади.\nСалпинкиди асарларида акс этган бўлиқ гавдали яланғоч аëллар Ўзбекистондаги миллий воқеликка зид, дейди ўз исмини айтишни истамаган Тошкентлик мунаққид.\nРассом Давронбек Йўлдошев билан суҳбатни тўла тарзда мана бу ерда тинглаш мумкин.


Косонсой сойи соҳилида жойлашган ушбу муассасанинг сўлим табиати кишига ҳузур бағишлайди. Замонавий дизайн асосида қурилган масканда бир йўла 30 киши, ёзги дам олиш мавсумида 500 нафардан зиёд фахрийлар ҳордиқ чиқариши мумкин. Эътиборлиси, бир ва икки кишига мўлжалланган хоналарда барча шарт-шароит яратилган.\n— Мазкур янги дам олиш маскани энг улуғ, энг азиз байрамга ўзига хос туҳфа бўлиб, мамлакатимизда кекса авлодга кўрсатилаётган эътибор, уларнинг соғлиғини тиклаш йўлидаги ғамхўрликнинг яна бир ифодасидир, — дейди меҳнат фахрийси Муфат ота Маматов. — Бу ерга юртимизнинг барча ҳудудидан ташриф буюрадиган нуронийларга Косонсойнинг тоза ҳавоси ҳамда шифобахш суви янада тетиклик бағишлайди, албатта.\nМуассасанинг очилиш маросимида иштирок этган “Нуроний” жамғармаси Марказий Кенгаши раиси Ш. Усмонов ва бошқалар юртимизда кексаларни эъзозлаш, уларнинг ижтимоий муҳофазасини кучайтириш борасидаги изчил саъй-ҳаракатлар ҳақида атрофлича тўхталдилар.\nСанъаткорлар томонидан намойиш этилган концерт дастури тадбирга янада файз киритди.\nМаросимда Наманган вилояти ҳокими Х. Бозоров сўзга чиқди.\nМазкур рукндаги бошқа мақолалар: « Кучли билим, қатъият ва интилиш маҳсули\t«Президентга мактублар» китобининг тўртинчи жилди нашрдан чиқди »


Чекишни ташлаш йўли | ukkosha.shosh.uz\nБош саҳифа » Мақолалар » Чекишни ташлаш йўли\nБир киши Шайх Холид Жубайрининг олдиларига келиб: “Эй устоз, мен Роббимни ғазаблантирадиган барча иллатларимдан воз кечдим, фақат чекишни ташлай олмадим”, деди. Шайх унга: “Бу одатингдан ҳам қутилишни истайсанми?” дедилар. У одам: “Албатта, устоз, мен барча йўлларини қилиб кўрдим, аммо барибир ташлай олмадим”, деди. Шунда Шайх: “Ҳар бир чекканингдан сўнг ўрнингдан туриб, агар бир оз олдин таҳорат олган бўлсанг ҳам яна яхшилаб таҳорат оласан. Кейин ихлос билан икки ракат намоз ўқийсан”, деди. Бир неча кун ўтиб ҳалиги киши шайхнинг олдиларига хурсанд бўлган ҳолда келди. Шайх ундан: “Нега ҳурсандсан?!” деб сўрадилар. У одам: “Мен бир кунда ўттиз марта чекардим. Энди чекиш учун биттасини лабимга илаштираман деб турганимда шайтон келиб: “Нима эсингни едингми? Бир кунда ўттиз марта намоз ўқимоқчимисан?” деб васваса қилди. Шунинг учун бир кунда ўттизтани ўрнига бешта чекдим, иккинчи куни учтага тушди. Бир ҳафта ичида чекишдан бутунлай қутилдим”, деди. Унинг сўзларини эшитиб турган шайх: “Аллоҳга қасамки, бундай бўлади деб ўйламагандим. Демак ҳар бир чекиш учун икки ракат нафл намоз!” дедилар.\nСизчи? Сизнинг ҳам қўлингиздан барча иллатлардан қутилиш, чекишни ташлаш, ундан тавба қилиш келадими? Қутулмоқчимисиз?\nАгар чекишдан қутилишингиздан мақсадингиз фақат Аллоҳнинг розилиги учун бўлсагина қайта чекмаслигингизга кафолат. Агар уялгандан, моддий зарарни ўйлаб, соғлиқни ўйлаб ташлаган бўлсангиз яна чекмаслигингизни кафолат йўқ. Кўпчилик ўша ниятда бир неча бор ташлаб, қайта яна чекворган. Ароқ ичишми, зино қилишми, қимор ўйнашми, ўғриликми, бошқа кўнгил ўрганган ҳаром нарсаларнинг барчасида бир хил иш, ҳолат юз берган. Бу одамлар тажрибасидан ўтган. Ҳар бир нарса Аллоҳ учун бўларкан унга сабр-тоқат, нажот ва бардошни бергувчи Аллоҳни ўзи бўлади.\nРивоят қилинишича Ҳазрати Муовия розияллоҳу анҳу ҳар тун кечаси таҳажжуд намозини ўқир эканлар. Бир куни таҳажжудга туролмай, одатларини канда қилиб қўйганларига хафа бўлиб куни билан афсусланиб юрибдилар. Ўша куни тунда ухлаб ётсалар таҳажжуд вақтида бир одам келиб туртиб-туртиб: “Хой туринг, таҳажжуд вақти бўлди”, деб уйғотибди. Шундоқ уйғонсалар бир киши тепаларида турибди, уни танимадилар. Бўлмаса бу зот саҳоба пайғамбаримиз соллаллоҳу алайҳи васаллам ваҳийларига котиб бўлган киши. “Кимсиз? Мен сизни танимадим, нега мени таҳажжудга турғазяпсиз?” десалар. У: “Мен иблисман”, деди. Улар: “Ия, нега сен Иблис бўласан, иблис бўлсанг намоздан қолдиришни ўрнига намозга тургазяпсан, уйғотяпсан?” десалар. У: “Сиз кеча таҳажжуд намозини ўқиёлмаганингиз учун кундузи билан афсусдан йиғлаб юрганингизга Аллоҳ таоло Сизга бир неча баробар таҳажжудни савобини бериб юборди. Мен учун Сизни кундузи билан туролмаганингизга йиғлаб юрганингиздан таҳажжудни ўқиганингиз яхши экан. Шунинг учун уйғотдим”, деган экан. Аллоҳ Қуръони Каримнинг Ясин сурасида: «Албатта шайтон сизларга очиқ душмандир», деб марҳамат қилган. Шайтон қандай бўлмасин инсонни йўлдан оздириш, хайрли амалдан қайтариш, жаҳаннам сари йўллашда бор илму ҳунарини ишга солади.\n“Мўйи Муборак” “Уккоша” жомеъ масжиди имом-хатиби\nАввалги: Жума мавъизалари (аудио). Касбга садоқат\nКейинги: Никоҳда улуғ мақсад бор (аудио)